**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Νοεμβρίου 2020, ημέρα Τετάρτη και ώρα 15.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την εξέταση του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2021». (3η συνεδρίαση)

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Αθανάσιος Καββαδάς, Τσαμπίκα (Μίκα) Ιατρίδη, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Μαρία – Ελίζα Ξενογιαννακοπούλου, Αικατερίνη Παπανάτσιου, Ανδρέας Ξανθός, Νικόλαος Φίλης, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής μας.

Είμαστε στην τρίτησυνεδρίαση, επί του Κρατικού Προϋπολογισμού του 2021.

Τον λόγο έχει η κυρία Μαρία-Ελίζα (Μαριλίζα) Ξενογιαννακοπούλου.

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ (Ειδική Εισηγήτρια του ΣΥΡΙΖΑ):** Ευχαριστώ πολύ, κύριε Πρόεδρε.

Θα ήθελα και εγώ από την πλευρά μας να αναφερθώ σήμερα στην Παγκόσμια Ημέρα για την Εξάλειψη της Βίας κατά των Γυναικών. Είναι αλήθεια, ότι την τελευταία χρονιά και ιδίως, την περίοδο του πρώτου lockdown, είδαμε τα φαινόμενα της ενδοοικογενειακής βίας να αυξάνονται και πριν λίγες μέρες είχαμε την τέταρτη γυναικοκτονία.

Κύριε Υπουργέ, θα ήθελα και από την πλευρά μας να σας ζητήσουμε και να σας επιστήσουμε την προσοχή στην ανάγκη να υπάρξει πλήρης εφαρμογή του ν.4531/2018 με τον οποίο κυρώθηκε η Σύμβαση της Κωνσταντινούπολης.

Κύριε Υπουργέ, κυρίες και κύριοι συνάδελφοι, το Σχέδιο Προϋπολογισμού για το 2021 που συζητάμε σήμερα, είναι ένα αναντίστοιχο Σχέδιο Προϋπολογισμού, σε σχέση με τη βαθύτατη τριπλή κρίση που αντιμετωπίζουμε, υγειονομική, οικονομική και κοινωνική. Είναι ένα σχέδιο, του οποίου οι προβλέψεις και οι εκτιμήσεις είναι και ανακόλουθες, με βάση τη συγκυρία, αλλά, επίσης, είναι και ανεδαφικές και γι’ αυτό σε πάρα πολλά σημεία του Προϋπολογισμού θεωρούμε ότι αυτές οι προβλέψεις είναι, τελικά, και πλασματικές.

Αυτό που αποτυπώνεται καθαρά στον Προϋπολογισμό για το 2021 είναι η εμμονή σας, η εμμονή της Κυβέρνησης της Νέας Δημοκρατίας στην ίδια πολιτική, την οποία εφαρμόζετε από την αρχή της πανδημίας, όπου με πρόσχημα την πανδημία, αντί να στηρίξετε την πραγματική οικονομία, να στηρίξετε την εργασία, τους μισθούς, τη ζήτηση, επιλέξατε, αντί από τα αναγκαία εμπροσθοβαρή μέτρα, να εφαρμόσετε, στην πράξη, την αντίληψη και τη λογική της «ανοσίας της αγέλης» στην οικονομία, αφήνοντας στην τύχη τους τις μικρομεσαίες επιχειρήσεις, τους επαγγελματίες, τους ελεύθερους αυτοαπασχολούμενους και, κυρίως, να θίξετε την εργασία, να θίξετε τους εργαζόμενους, λαμβάνοντας μία σειρά από έκτακτα -είπατε στην αρχή- μέτρα, τα οποία τώρα έρχεστε στην πορεία να μονιμοποιήσετε, τα οποία επιδοτούν την ανεργία και έχουν ως αποτέλεσμα τη μείωση των μισθών και των εισοδημάτων των εργαζομένων, που, αυτή τη στιγμή, υπολογίζεται ότι ξεπερνάει και το 10%.

Αυτή η πολιτική που ασκείτε δεν είναι μία πολιτική συγκυριακή. Είναι μία πολιτική, η οποία είναι ταυτισμένη με το ιδεολογικό σας πρόσημο και τις στρατηγικές επιλογές σας, γιατί είναι σαφές, ότι είναι στρατηγική σας επιλογή να μην στηρίζετε, όλο αυτό το διάστημα, αυτούς τους οκτώ μήνες που πέρασαν, το Εθνικό Σύστημα Υγείας. Ήταν επιλογή σας να αφήσετε τις δημόσιες συγκοινωνίες, χωρίς να προχωρήσετε τους διαγωνισμούς που είχε ξεκινήσει η Κυβέρνηση του ΣΥΡΙΖΑ για νέα λεωφορεία, για τις αναγκαίες προσλήψεις οδηγών και να είναι πηγή διασποράς της πανδημίας, κάτι που, πλέον, το ομολογεί όλος ο κόσμος. Μόνο ο κ. Μητσοτάκης και εσείς αρνείστε να παραδεχτείτε.

Είναι στρατηγική σας επιλογή, αντί να στηρίξετε την εργασία, να έχετε φέρει μία σειρά μέτρα, όπως η αναστολή των συμβάσεων εργασίας και το επίδομα των 534 ευρώ, το πρόγραμμα «Συν Εργασία», στο οποίο οι ίδιοι οι επιχειρηματίες σας «γύρισαν την πλάτη», καθώς θεσμοθέτησε την εκ περιτροπής εργασία και τη μείωση του μισθού. Τη θεσμοθέτηση, για πρώτη φορά, τον Σεπτέμβριο απλήρωτων υποχρεωτικών υπερωριών, το οποίο «σπάει τον πυρήνα» της μισθωτής εργασίας και το βασικό δικαίωμα για καμία ώρα δουλειάς απλήρωτη. Βέβαια, σε συνέχεια όλων αυτών, ανακοινώσατε, μαζί με τον Υπουργό Εργασίας, και «κουτσουρεμένο» το δώρο των Χριστουγέννων, όχι πάνω στον ονομαστικό μισθό, αλλά στη βάση του επιδόματος αναστολής και του μειωμένου μισθού από το πρόγραμμα «Συν Εργασία».

Είναι σαφές, κύριε Υπουργέ, ότι η επιλογή σας αυτή έρχεται να «βυθίσει», ακόμη περισσότερο, τη χώρα στην ύφεση και φαίνονται αυτά τα αποτελέσματα αυτά, να αυξήσει την απόγνωση στην αγορά με τα αυξανόμενα «λουκέτα», να αυξήσει την ανεργία και τη φτωχοποίηση. Το είπε και ο Πρόεδρος του ΣΥΡΙΖΑ, πριν από λίγο, στην Ολομέλεια της Βουλής, ότι ακόμη και αυτό το έκτακτο επίδομα, το οποίο ανακοινώσατε και σήμερα φέρνετε με τροπολογία στη Βουλή, τελικά, είναι ιδιαίτερα περιορισμένο. Αφορά μόνο αυτούς που λαμβάνουν το ελάχιστο εγγυημένο εισόδημα και είναι ύψους 54 εκατομμυρίων ευρώ, όταν, ακόμη και στις πιο δύσκολες μνημονιακές εποχές, η Κυβέρνηση του ΣΥΡΙΖΑ έδινε κοινωνικό μέρισμα, το οποίο ξεπερνούσε τα 700 εκατομμύρια ευρώ.

Το ίδιο ισχύει, όμως, και σε ότι αφορά στους ανέργους, ανακοινώσατε στήριξη μόνο για 130.000 ανέργους, μακροχρόνια ανέργους, αποκλείοντας, στην πραγματικότητα, 740.000 μακροχρόνια και μη επιδοτούμενους ανέργους, σύμφωνα με τα στοιχεία του ΟΑΕΔ. Για την Κυβέρνηση της Νέας Δημοκρατίας είναι φανερό ότι και αυτοί, οι 740.000 παραπάνω άνεργοι μακροχρόνια, αλλά και όλοι οι ελεύθεροι επαγγελματίες, οι καλλιτέχνες, οι άνθρωποι του πολιτισμού, οι εργαζόμενοι με μπλοκάκια, οι εποχικά εργαζόμενοι, είναι «αόρατοι» για σας. Είναι «αόρατοι» και για τη στήριξη που δεν τους δίνετε τώρα, είναι «αόρατοι» και σε ότι αφορά στις προβλέψεις του Προϋπολογισμού για το 2021.

Κι εδώ θέλω να σταθώ, ιδιαίτερα, στον τομέα των πολιτικών, σε ότι αφορά στην πρόνοια και την κοινωνική αλληλεγγύη. Είναι ενδεικτικό, ότι, εν μέσω πανδημίας, οι δαπάνες για τα κοινωνικά επιδόματα το 2020 ήταν, στην πραγματικότητα, χαμηλότερες από το 2019, κατά 164 εκατομμύρια. Αφορούν, δηλαδή, τις πάγιες παροχές για το ελάχιστο εγγυημένο εισόδημα, οικογενειακά επιδόματα, επιδόματα για τα άτομα με αναπηρία, σχολικά γεύματα, στεγαστικό επίδομα και ανασφάλιστους υπερήλικες. Από τα 233 εκατομμύρια που εμφανίζονται, επιπλέον, τα 108 εκατομμύρια αφορούν το πρόγραμμα «Γέφυρα», το μοναδικό ποσό που μέσα στην πανδημία δόθηκε, επιπλέον, για ευάλωτους δανειολήπτες, ενώ τα 125 εκατομμύρια για το νέο επίδομα γέννησης, που δεν υπήρχε στον Προϋπολογισμό του 2019.

Ο Προϋπολογισμός για το 2021 για τα επιδόματα, είναι ίσος με ό,τι είχε δαπανηθεί το 2019, χωρίς, βέβαια, να λαμβάνεται υπόψη από την πλευρά σας στην κατάρτιση του σχεδίου Προϋπολογισμού, η, τελείως, διαφορετική οικονομική και κοινωνική κατάσταση και η διεύρυνση των ανθρώπων που, πραγματικά, έχουν πρόβλημα επιβίωσης και φτωχοποίησης.

Είναι ενδεικτικό -και αυτά δεν είναι στοιχεία που τα λέμε εμείς ως Αντιπολίτευση, είναι στοιχεία του ΟΠΕΚΑ- ότι, σύμφωνα με τον ΟΠΕΚΑ, οι αυξήσεις στα επιδόματα το 2021, κατά 248 εκατομμύρια ευρώ, δεν αφορούν νέες κοινωνικές παροχές για τους πολίτες. Οφείλονται στην αύξηση των δικαιούχων, εξαιτίας της φτωχοποίησης που συντελείται. Επιβεβαιώνεται, δυστυχώς, έτσι με τον πιο δραματικό τρόπο η αύξηση της ακραίας φτώχειας, αλλά και η φτωχοποίηση των μεσαίων στρωμάτων.

Σε αυτή τη δύσκολη συγκυρία, εμείς καταθέσαμε τρεις τροπολογίες στο νομοσχέδιο που, αυτή τη στιγμή, συζητείται στην Ολομέλεια, προκειμένου το κράτος να αναλάβει να καλύψει, πλήρως, το δώρο των Χριστουγέννων των εργαζομένων που πλήττονται, ώστε και αυτοί να λάβουν αυτό που δικαιούνται και έχουν ανάγκη αυτή τη δύσκολη συγκυρία, με βάση τον ονομαστικό τους μισθό και οι επιχειρήσεις, που είναι σε δυσκολία να μην επιβαρυνθούν. Όπως, επίσης, καταθέσαμε και τροπολογία, η οποία έρχεται να δώσει σε μία ευρύτερη ομάδα χιλιάδων συμπολιτών μας, που για εσάς είναι «αόρατοι», έστω και ένας να είναι σε ένα νοικοκυριό που έχει πληγεί την περίοδο της πανδημίας, ένα εισόδημα έκτακτης ανάγκης.

Επίσης, καταθέσαμε και μία τροπολογία που να δίνει τη δυνατότητα να μην υπάρχει στέρηση στα νοικοκυριά, που αντιμετωπίζουν, αυτή τη στιγμή, τη φτώχεια σε βασικές υπηρεσίες, δηλαδή, τη σύνδεση με τον ηλεκτρισμό, τις τηλεπικοινωνίες και την ύδρευση.

Οι προτάσεις μας αυτές στοχεύουν στο να στηρίξουν αυτές τις χιλιάδες των οικογενειών και των συνανθρώπων μας που είναι μπροστά στα πιο δύσκολα, ίσως, Χριστούγεννα των τελευταίων χρόνων. Ταυτόχρονα, είναι και στο πλαίσιο της δικής μας διαφορετικής πρότασης, για το πώς έπρεπε και να αντιμετωπιστεί η πανδημία, αλλά πώς βλέπουμε και εμείς μία αναγκαία οικονομική και κοινωνική πολιτική.

Αυτό που είναι σίγουρο, κυρίες και κύριοι συνάδελφοι, είναι ότι αυτόν τον καιρό και με αφορμή την πανδημία γίνονται πολύ σαφείς οι διαφορές, ανάμεσα στις διαφορετικές πολιτικές. Γίνεται σαφές, ότι όσο περνάει ο καιρός και αυτό είναι κάτι που το συνειδητοποιεί και το εκφράζει και ο κόσμος που πλήττεται, που αντιμετωπίζει την ανασφάλεια, ότι ένας άλλος δρόμος είναι εφικτός σήμερα και αναγκαίος.

Είναι, μάλιστα, χαρακτηριστικό, ότι ακόμη και στη συντηρητική Ευρώπη, στον συντηρητικό συσχετισμό της Ευρώπης, είδαμε εξ ανάγκης να υπάρχει μία στροφή και δυστυχώς, αντίθετα από αυτό που είπε ο κ. Σταϊκούρας το πρωί, είσαστε «παραφωνία». Εσείς είσαστε παραφωνία από το γενικό κλίμα της Ευρώπης και τις αποφάσεις, προκειμένου, ακριβώς, να στηριχθούν με εμπροσθοβαρή μέτρα και η πραγματική οικονομία και η εργασία και οι αδύναμοι συμπολίτες μας. Μάλιστα, είσαστε μία Κυβέρνηση, που έχετε τα εφόδια και τις δυνατότητες, που δεν είχαν οι προηγούμενες κυβερνήσεις στα μνημονιακά χρόνια.

Πρώτα απ’ όλα, γιατί η Κυβέρνηση του ΣΥΡΙΖΑ σας άφησε ένα «μαξιλάρι» ασφαλείας 37 δις, το οποίο δεν αξιοποιείτε, προκειμένου να στηρίξετε τη ζήτηση, την κοινωνία και να ανασχέσετε την ύφεση. Ζείτε σε περιόδους, που η Ευρώπη έχει κάνει αυτή τη «στροφή» και μπορείτε να αξιοποιήσετε τη δυνατότητα της αναστολής του Συμφώνου Σταθερότητας. Έχουν απελευθερωθεί οι πιστώσεις του ΕΣΠΑ, που θα μπορούσαν να αξιοποιηθούν, ακριβώς, για να στηριχθεί η εργασία και η μικρομεσαία επιχειρηματικότητα.

Σε ότι αφορά στο ευρωπαϊκό πρόγραμμα SURE, δεν το διεκδικήσετε, παρ’ ότι σας το είχαμε επισημάνει, ότι έπρεπε να το διεκδικήσετε πιο σθεναρά, και έλαβε η χώρα μας μόνο 2,7 δις, ενώ η Πορτογαλία, που είναι αντίστοιχου μεγέθους με εμάς και στα οικονομικά μεγέθη, έλαβε στήριξη 5,9 δις από το πρόγραμμα.

Στον Προϋπολογισμό, όμως, που καταθέσατε για το 2021, εκτός από την αντίληψή σας και τις εμμονές σας, για το πώς αντιμετωπίζετε την πανδημία, αποτυπώνεται το σχέδιο και το όραμα που έχετε για την κοινωνία μετά την πανδημία. Είναι φανερό, ότι θέλετε και πιστεύετε, ότι είναι η ώρα για την πλήρη νεοφιλελεύθερη επικράτηση των απόψεών σας. Δηλαδή, η κοινωνία και η οικονομία, μετά την πανδημία, να έχουν μία πλήρη απορρύθμιση. Θα έλεγα ότι είναι το τρίτο κύμα απορρύθμισης, μετά τη δεκαετία του 1990 και την έναρξη της παγκοσμιοποίησης και την περίοδο της χρηματοπιστωτικής κρίσης και των μνημονίων. Σε ότι αφορά στην εργασία, να προχωρήσετε τις ιδιωτικοποιήσεις και πολύ περισσότερο να έρθετε να βγάλετε κάθε κανόνα από τη λειτουργία της αγοράς.

Αυτό φαίνεται με σαφήνεια και στο σχέδιο του κ. Πισσαρίδη, το οποίο με τόση μεγάλη περηφάνια παρουσίασε τους βασικούς άξονες, ο κ. Μητσοτάκης, χθες. Αν καταλάβαμε τα βασικά σημεία, τα οποία αποτυπώνονται, βέβαια, και με επεξηγήσεις, μέσα στον Προϋπολογισμό που καταθέσατε, είναι η πλήρης κατάλυση των εργασιακών δικαιωμάτων. Αυτό θεωρείτε, ότι είναι η μεγάλη μεταρρύθμιση και απ’ ότι είδαμε και ο Υπουργός Εργασίας έχει προαναγγείλει, ότι θα φέρει το σχετικό νομοσχέδιο στη Βουλή, που, στην ουσία, θα αποδιαρθρώνει το ωράριο, θα επιβάλει απλήρωτες υπερωρίες, θα καταργεί τα συνδικαλιστικά δικαιώματα, που είναι κατάκτηση της Μεταπολίτευσης, του ν.1264/1982.

Το δεύτερο σημείο που η έκθεση Πισσαρίδη και εσείς αποτυπώνετε στον Προϋπολογισμό, είναι η ιδιωτικοποίηση της επικουρικής ασφάλισης, ένα πλήγμα, εφόσον το προωθήσετε στο δημόσιο αναδιανεμητικό σύστημα κοινωνικής ασφάλισης, ένα πλήγμα στην αλληλεγγύη των γενεών. Έρχεστε να επιβαρύνετε τελικά, είτε τους ίδιους τους συνταξιούχους και εργαζόμενους, είτε τους φορολογούμενους, γιατί μέσα στον Προϋπολογισμό το αναφέρετε, αλλά δεν αναφέρετε ποιος θα αναλάβει το κόστος της μετάβασης και όλη αυτή την αναδιάρθρωση που θα γίνει. Φυσικά, καταδικάζετε και τη νέα γενιά να ζει με την επισφάλεια και στον εργασιακό χώρο και στον ασφαλιστικό.

Θα κλείσω, κύριε Πρόεδρε, με δύο συγκεκριμένες παρατηρήσεις και εκεί θεμελιώνω και την παρατήρηση, ότι είναι πλασματικά τα στοιχεία για τον κοινωνικό προϋπολογισμό. Σε ότι αφορά στον ΕΦΚΑ, κύριε Υπουργέ, αναφέρεται ότι το 2020 ο ΕΦΚΑ θα κλείσει με ένα πλεόνασμα 701 εκατομμυρίων και το 2021 θα είναι στα 418 εκατομμύρια πλεόνασμα. Θα ήθελα να σας ρωτήσω, κύριε Σκυλακάκη, πως υπολογίζετε, ότι θα υπάρχει πλεόνασμα 701 εκατομμύρια στον ΕΦΚΑ, όταν τα στοιχεία της εκτέλεσης του προϋπολογισμού του ΕΦΚΑ του δεκάμηνου, μιλάνε για ένα έλλειμμα, αυτή τη στιγμή, 500 εκατομμυρίων ευρώ; Θα θέλαμε μία σαφή απάντηση. Πρόκειται να κάνετε κάποιες μεταφορές πιστώσεων, ενδεχομένως; Στα 500 εκατομμύρια συνυπολογίζονται ακόμη και οι επιχορηγήσεις για τα αναδρομικά που δεν έχουν, πλήρως, εκτελεστεί. Δηλαδή, στην ουσία, είναι ακόμη πιο μεγάλο το έλλειμμα, απ’ ότι απεικονίζεται σήμερα, εφόσον θα προχωρήσουν και αυτές οι πληρωμές.

Μάλιστα, έχει ενδιαφέρον, γιατί στον πίνακα 325, στη σελίδα 123, υπολογίζατε ότι θα έχετε έσοδα από τις ασφαλιστικές ρυθμίσεις, από τον ΕΦΚΑ, από τον ΕΟΠΠΥ και από τον ΟΑΕΔ, τα οποία σε καμία περίπτωση δεν μπορούν εν μέσω lockdown -και φαντάζομαι μέσα σε αυτό το δίμηνο- να καλύψουν αυτό το έλλειμμα. Θα θέλαμε, λοιπόν, μία ξεκάθαρη απάντηση γι’ αυτό το θέμα. Πιστεύουμε, ότι, εξίσου, πλασματικός είναι και ο προϋπολογισμός του ΕΦΚΑ, γιατί, βέβαια, δεν μπορεί με αυτά τα στοιχεία και με τα δεδομένα που θα συνεχίσουν και το επόμενο διάστημα, να φτάσετε στο σημείο να είναι πλεονασματικός.

Σε ότι αφορά στον ΟΑΕΔ, επειδή γίνεται και μεγάλη συζήτηση σήμερα στη Βουλή για τη μείωση των ασφαλιστικών εισφορών, είναι σαφές, ότι η μείωση των ασφαλιστικών εισφορών θα φέρει ένα πολύ μεγάλο έλλειμμα, πολύ μεγαλύτερο απ’ αυτό που καταγράφετε εσείς στον Προϋπολογισμό. Οι ίδιοι οι κοινωνικοί φορείς, που έχουν και λόγο στη διοίκηση του ΟΑΕΔ, αλλά και ο ίδιος ο Οργανισμός στις εκτιμήσεις του, αναφέρει ένα έλλειμμα που θα ξεπεράσει το 1,2 δις ευρώ. Εσείς θα κάνετε μία μεταβίβαση, η οποία φαίνεται στον Προϋπολογισμό, και θα καλύψετε, προφανώς, το Ταμείο Ανεργίας, γιατί εκ του νόμου μόνο αυτό μπορεί να καλυφθεί με μεταβιβάσεις από τον Κρατικό Προϋπολογισμό, καθώς όλες οι άλλες δράσεις του ΟΑΕΔ μπορούν να καλυφθούν μόνο από τα έσοδά του που τα έσοδά του είναι οι ασφαλιστικές εισφορές. Εφόσον αυτή η μείωση του 3% γίνεται μόνο για έναν χρόνο και δεν είναι μία μόνιμη μείωση, είναι, δηλαδή, στα μέτρα της πανδημίας, θα επαναλάβω, για να μην λέτε, ότι το λέει μόνο ο ΣΥΡΙΖΑ, το ερώτημα που έθεσε ο κ. Καββαθάς, ο Πρόεδρος της ΓΣΒΕΕ, στην αντίστοιχη ακρόαση που έγινε για το νομοσχέδιο. Ο κ. Καββαθάς, λοιπόν, διερωτήθη, ότι αφού είναι για έναν χρόνο, γιατί δεν καλύπτετε, μέσω του SURE, αυτή την ανάγκη, προκειμένου να στηριχθούν οι επιχειρήσεις, έστω με αυτή τη μικρή ενίσχυση και οι εργαζόμενοι, γιατί το 50% των εργαζομένων θα δει 6 ευρώ, στην ουσία, τον μήνα, εφόσον παίρνει 500 ευρώ μισθό και μέχρι 12 ευρώ αν είναι στα 1.000 ευρώ ο μισθός;

Το ερώτημα, λοιπόν, είναι γιατί δεν επιλέξατε αυτόν τον δρόμο. Θα σας πω την απάντηση, κύριε Υπουργέ. Σύμφωνα με το σχέδιο Πισσαρίδη, απαξιώνετε τον ΟΑΕΔ, δεν θέλετε να υπάρχει δημόσιος «βραχίονας» και Οργανισμός που να εφαρμόζει μία πολιτική, σε ότι αφορά στην απασχόληση, την ανεργία και την κατάρτιση. Θέλετε να μετατρέψετε τον ΟΑΕΔ, απλώς, σε έναν Οργανισμό μεταβίβασης πιστώσεων, προκειμένου να έχετε ιδιωτικοποιήσει τη συμβουλευτική των ανέργων και τα προγράμματα κατάρτισης και είδαμε, βέβαια, με πόση επιτυχία το Υπουργείο Εργασίας και ο Υπουργός Εργασίας τα εφάρμοσε με τα voucher των επιστημόνων.

Είναι σαφές, ότι αυτός ο Προϋπολογισμός δεν είναι, απλώς, αναντίστοιχος με τη συγκυρία. Είναι νεοφιλελεύθερους, αντικοινωνικός και γι’ αυτό τον καταψηφίζουμε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο Αναπληρωτής Υπουργός Οικονομικών, κ. Σκυλακάκης, για μία σύντομη παρέμβαση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**:Ευχαριστώ πολύ.

Θα ξεκινήσω από τις δαπάνες του ΟΠΕΚΑ. Το 2018 ήταν 3.203.000.000 εκτέλεση, το 2019 3.515.000.000. Το 2020 ήταν 3.623.000.000 και το 2021 είναι 4.190.000.000. Συνεπώς, έχουμε μία πολύ σοβαρή αύξηση των δαπανών του ΟΠΕΚΑ, που είναι ο φορέας που καλύπτει τα καινούργια κοινωνικά επιδόματα και τις αυξημένες ανάγκες των υφιστάμενων επιδομάτων.

Σε ότι αφορά στο SURE, το λέτε και το ξαναλέτε. Το SURE δεν είναι επιδότηση. Είναι χαμηλότοκα δάνεια και η Κυβέρνηση έκανε την ορθή και σοφή επιλογή, αντί να εξαντλήσει, όπως θέλατε εσείς, τη διαπραγματευτική της δυνατότητα σε δάνεια τύπου SURE, να πάρει πολύ μεγαλύτερα ποσά από επιδοτήσεις μέσα από το Ταμείο Ανάκαμψης. Όλα αυτά στην Ευρώπη είναι μία διαπραγμάτευση. Εξασφαλίσαμε τα περισσότερα από οποιαδήποτε άλλη ευρωπαϊκή χώρα για το μέγεθός μας, 19,4 δις επιδοτήσεις, με δυνατότητα για άλλα 12,7 δις δάνεια, περίπου, μηδενικού επιτοκίου.

Σχετικά ,ε τα θέματα του ελλείμματος του ΕΦΚΑ. Θυμάμαι ότι ο ΣΥΡΙΖΑ έλεγε να δώσουμε περίπου 2,5 δις, επιπλέον, στον ΕΦΚΑ σε αναδρομικά. Κάνω λάθος; Όχι. Πώς μπορείτε να λέτε ταυτόχρονα, ότι «δεν θέλουμε έλλειμμα στον ΕΦΚΑ, αλλά δώστε κι άλλα 2,5 δις;» Δεν μπορεί να έχετε «και την πίτα άκοπη και τον σκύλο χορτάτο». Δεν γίνεται αυτό, δεν γίνεται. Σας λέω, ότι ο Προϋπολογισμός, σε ότι αφορά στον ΕΦΚΑ θα βγει ακριβώς, όπως τον έχουμε προβλέψει. Θα το δείτε και θα το διαπιστώσετε, όταν θα ολοκληρωθεί η εκτέλεσή του.

Σε ότι αφορά στην υγεία, η Κυβέρνηση ΣΥΡΙΖΑ συστηματικά μείωνε τις δαπάνες για την υγεία στην εκτέλεση. Κοιτάξτε τον Προϋπολογισμό σας του 2018. Συστηματικά μείωνε τις δαπάνες για την υγεία. Επειδή είναι η Βουλή των Ελλήνων, να σέβεστε τον ομιλητή. Σας ενοχλεί η πραγματικότητα.

*(Θόρυβος στην Αίθουσα)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Παρακαλώ πολύ, μην διακόπτετε τον Υπουργό. Σας ακούει με μεγάλη προσοχή. Δεν σας διέκοψε. Γιατί διακόπτετε συνεχώς; Σας παρακαλώ πολύ. Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Άκουσα εγώ τους αριθμούς και τα επιχειρήματά σας τόση ώρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κύριε Τσακαλώτο, σας παρακαλώ πολύ, σεβαστείτε το Προεδρείο. Με πολλή ευγένεια, απευθυνόμενος σε εσάς. Σας παρακαλώ πολύ.

*(Θόρυβος στην Αίθουσα)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Υπουργός δικαιούται να μιλήσει και στην τοποθέτησή σας, δικαιούστε, προφανώς, να απαντήσετε χωρίς να σας διακόψει κανείς.

Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Εγώ,προσωπικώς, δεν έχω διακόψει κανέναν ομιλητή, ακούγοντας απίστευτες παραδοξολογίες και τις απίστευτες κομματικές παρωπίδες που φοράτε.

Μου λέτε, ότι δεν έχουμε βοηθήσει κανέναν. Τόση ώρα αυτό λέτε, ότι δεν βοηθήσαμε κανέναν. Σήμερα το πρωί, «έφυγαν» 700 εκατομμύρια ευρώ, το δεύτερο κομμάτι της δεύτερης επιστρεπτέας, 700 εκατομμύρια ευρώ και σας φαίνεται να είναι ο κανένας τα 700 εκατομμύρια ευρώ. Προχθές, «έφυγαν» άλλα 400 εκατομμύρια ευρώ στην επιστρεπτέα και αυτά ήταν για τον κανέναν. Όλα αυτά είναι του κανένα, καμία βοήθεια και θέλετε να μου κάνετε και κριτική για τον τρόπο που μιλάω; Μιλάω, όπως εγώ κρίνω να μιλήσω. Δεν σας κάνω κριτική για τον τρόπο που επιλέγετε να μιλήσετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Για τους αριθμούς λέμε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Οι αριθμοί, λοιπόν, είναι από το πίνακα του δικού σας Προϋπολογισμού. Αυτοί είναι οι αριθμοί, αυτή είναι η πραγματικότητα. Ο Προϋπολογισμός του 2018, τόσα είχε για δαπάνες για την υγεία στο Υπουργείο Υγείας. Τι να κάνουμε τώρα; Να αλλάξουμε τους αριθμούς για να βολεύει τον ΣΥΡΙΖΑ; Δεν γίνεται. Πώς να το κάνουμε.

Πάντα προσπαθώ να είμαι ήρεμος, αλλά δεν είναι πάντα εφικτό αυτό. Και όταν αντιδράτε όλοι μαζί φωνάζοντας, δεν είναι εύκολο να κάνουμε μία οργανωμένη συζήτηση.

Να πάμε τώρα στη συνολική εικόνα και στο περίφημο «μαξιλάρι». Το «μαξιλάρι» έχει 16 δις, περίπου, 15,5 από τον ESM, τα οποία, ούτε εσείς, νομίζω προτείνετε να τα πειράξουμε. Αν το προτείνετε, πείτε το, θα το ακούσω. Συνεπώς, μην μιλάτε για 37 δισεκατομμύρια. Θα αφαιρέσετε τα 37 δισεκατομμύρια, άρα, τα 15,5.

Ξεκινάμε, λοιπόν, από αυτό. Αν θεωρείτε, ότι πρέπει να τα χρησιμοποιήσουμε, να μου το πείτε, αλλά αν δεν θεωρείτε, μην μιλάτε για 37 δισεκατομμύρια. Έχει, επίσης, το «μαξιλάρι», τουλάχιστον, 6 ή 8 δισεκατομμύρια, ανάλογα με τον μήνα, χρήματα που υπάρχουν στους λογαριασμούς των φορέων Γενικής Κυβέρνησης και τα οποία είναι τα ελάχιστα, για να γίνεται η μηνιαία διαχείριση. Θέλετε και αυτά να τα πειράξουμε; Να μην μπορούν να κάνουν τη μηνιαία διαχείριση οι φορείς της Γενικής Κυβέρνησης; Αυτά, λοιπόν, αθροίζουν, 15 δις και 6 δις, 21 δις.

Η πραγματικότητα, λοιπόν, είναι, ότι το «μαξιλάρι» «γεμίζει» συνεχώς από δάνεια που παίρνουμε από τον SURE, από το ΕΣΠΑ, από τις αγορές. Δεν είναι ποτέ το ίδιο. Το «μαξιλάρι» που αφήσατε δεν υπάρχει, υπάρχει ένα καινούργιο «μαξιλάρι» που στηρίζεται στα δάνεια που πήραμε εμείς, στη συνέχεια, αλλά όλα είναι δάνεια όλα. Και ξέρετε κάτι που μπορεί να σας εκπλήξει; Τα σημερινά δάνεια είναι οι μελλοντικοί φόροι, τους οποίους, ποτέ δεν λέτε, πώς και πού θα βρεθούν. Είναι σαν να υπάρχει ένα «λεφτόδεντρο», ένας καλός «πατερούλης» που θα μας δίνει λεφτά. Λοιπόν, σας ενημερώνω, ότι δεν υπάρχει καλός «πατερούλης» που να δίνει λεφτά. Ό,τι βάλουμε τώρα, ό,τι δαπανήσουμε, θα χρειαστεί να το πάρουμε στο μάκρος του χρόνου από φόρους.

Υπάρχουν δύο τρόποι να το πάρουμε. Ο ένας τρόπος είναι να έχουμε υψηλή ανάπτυξη, όχι του 0,5% που είχατε στη περίοδό σας, να έχουμε μία οικονομία που θα έχει περίσσευμα και να πάρουμε αυτά τα λεφτά πίσω, που είναι πάρα πολλά, χωρίς επιβάρυνση της κοινωνίας, διατηρώντας και το κοινωνικό «δίχτυ» προστασίας και όλα τα υπόλοιπα που πρέπει να διατηρήσουμε. Ο άλλος τρόπος είναι, εάν μας ξεφύγει η κατάσταση, που δεν θα μας ξεφύγει, αλλά αν ακολουθούσαμε τη συμβουλή σας των εμπροσθοβαρών και όλων των υπολοίπων, θα είχε, ήδη, ξεφύγει, να επιστρέψουμε στο παρελθόν.

Όμως, επειδή εσείς δεν έχετε αξιοπιστία, σε σχέση με τον τρόπο που έχετε διαχειριστεί τα δημοσιοοικονομικά, διότι ήρθατε με το πρόγραμμα της Θεσσαλονίκης των 12 δισεκατομμυρίων ευρώ πρόσθετων δαπανών και καταλήξατε να κάνετε μνημόνια, δεν θα ακολουθήσουμε τη συμβουλή σας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ (Ειδική Εισηγήτρια του ΣΥΡΙΖΑ):** Θα ήθελα, απλώς, να πω, στον κ. Υπουργό, πολύ ψύχραιμα, ότι εδώ μιλάμε για τον Προϋπολογισμό και έχει σημασία να μένουν και τα στοιχεία. Εγώ, ακόμη, δεν έχω πάρει απάντηση σε δύο ερωτήματα που σας έθεσα. Τα υπόλοιπα θα απαντηθούν και από τους υπόλοιπους Εισηγητές μας, στη συνέχεια.

Πρώτον, εσείς είπατε, ότι δεν μπορεί από το SURE. Ωραία. Από τις πιστώσεις του ΕΣΠΑ. Μπορείτε από μία σειρά άλλων διαδικασιών. Γιατί επιλέξατε να μειώσετε τις ασφαλιστικές εισφορές για έναν χρόνο, διακινδυνεύοντας τελικά τα προγράμματα του ΟΑΕΔ;

Σε ότι αφορά στον ΕΦΚΑ δεν περιμένουμε να μας εκπλήξετε, κύριε Υπουργέ. Εδώ συζητάμε τον Προϋπολογισμό. Αν έχετε μία απάντηση να μας πείτε, πώς το έλλειμμα των 500 ευρώ θα γίνει πλεόνασμα, σας παρακαλώ, εδώ, είναι η στιγμή να το κάνετε. Φαντάζομαι, ότι αυτό απαιτεί Κοινοβουλευτική Διαφάνεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Σε σχέση με τις ασφαλιστικές εισφορές, έχουμε προβλέψει μία ενίσχυση από τον Προϋπολογισμό και έχουμε προβλέψει, προφανώς, και μία άνοδο του ΑΕΠ που θα υπάρξει. Ο συνδυασμός αυτών των δύο θα καλύψουν τις ασφαλιστικές εισφορές. Θα το δείτε, όταν θα γίνει.

Σε σχέση με το πώς εξελίσσονται τα χρήματα μέχρι το τέλος του χρόνου, προφανώς, έχει λαμβάνειν ο ΕΦΚΑ και από τον Κρατικό Προϋπολογισμό σημαντικά ποσά, μέχρι το τέλος του χρόνου, όπως έχει λαμβάνειν και πρόσθετους πόρους, διότι οι πόροι του ΕΦΚΑ αυξάνονται, όταν φτάνουμε στο τέλος του χρόνου, ακόμη και όταν βρισκόμαστε σε κατάσταση πανδημίας. Περιμένετε να δείτε την εκτέλεση. Εγώ δεν έχω καμία ανησυχία, σας το λέω ειλικρινώς, ότι δεν θα εκτελεστεί σωστά. Θα εκτελεστεί σωστά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Σοφία Βούλτεψη, Ειδική Εισηγήτρια της Νέας Δημοκρατίας.

**ΣΟΦΙΑ ΒΟΥΛΤΕΨΗ (Ειδική Εισηγήτρια της Νέας Δημοκρατίας):** Κυρίες και κύριοι συνάδελφοι, δεν νομίζω, ότι χρειάζεται να διεκτραγωδήσω τις συνθήκες, κάτω από τις οποίες κινήθηκε φέτος η παγκόσμια, προφανώς, και η ελληνική οικονομία. Το 2020, από τον ιστορικό του μέλλοντος, θα αναφέρεται ως η χρονιά που «έκλεισε» ο κόσμος. Σύμφωνα με μελέτη του Πανεπιστημίου του Σίδνεϋ, ήδη, από τον Ιούλιο το κόστος στην παγκόσμια οικονομία είχε φτάσει τα 3,8 τρισεκατομμύρια δολάρια. Είχε, ήδη, παρουσιαστεί μείωση εισοδημάτων 2,1 τρισεκατομμυρίων δολαρίων, πτώση παγκόσμιας κατανάλωσης 3,8 τρισεκατομμυρίων δολαρίων και, ήδη, είχε χαθεί το 21,5% του παγκόσμιου ΑΕΠ, δηλαδή, πάνω από 500 δισεκατομμύρια δολάρια, ενώ είχαν προστεθεί και 150 εκατομμύρια άνεργοι.

Δεν υπάρχει, λοιπόν, αμφιβολία, ότι τα νούμερα και της επόμενης μελέτης θα είναι, εξίσου, ζοφερά. Κάτω από αυτές τις συνθήκες, δεν υπάρχει λογικός άνθρωπος που να πιστεύει, ότι η Ελλάδα θα έβγαινε «αλώβητη» από αυτή την παγκόσμια υγειονομική περιπέτεια που έφερε πρωτοφανή ύφεση σε όλο τον κόσμο. Είναι η πρώτη φορά, που το κράτος χρειάστηκε να πληρώνει, χωρίς να εισπράττει. Δηλαδή, είναι η πρώτη φορά που ο δημόσιος τομέας χρηματοδότησε και χρηματοδοτεί το σύνολο του ιδιωτικού, ενώ κανονικά συμβαίνει το αντίθετο. Δηλαδή, ο ιδιωτικός τομέας με τους φόρους του χρηματοδοτεί το κράτος, ώστε αυτό να μπορεί να παρέχει ζωτικές υπηρεσίες προς τον λαό, όπως η υγεία, η παιδεία, η άμυνα, δηλαδή, αυτά που συζητούμε.

Ένας Προϋπολογισμός περιλαμβάνει έσοδα και έξοδα. Έσοδα από τη φορολογία και άλλες πηγές και έξοδα για τους σκοπούς που σας είπα. Δεν χρειάζεται να είναι κανείς super οικονομολόγος, για να τα αντιλαμβάνεται όλα αυτά. Τα καταλαβαίνουν ακόμη και τα μικρά παιδιά. Όποιος υποστηρίζει πως έχει στη διάθεσή του μία μαγική λύση γίνεται, τουλάχιστον, γραφικός κι αυτό παρακολουθούμε όλες αυτές τις μέρες, για να μην πω μήνες από την πλευρά της Αντιπολίτευσης. Αν, δηλαδή, έχει ο ΣΥΡΙΖΑ τη μαγική λύση, εγώ απορώ, πως δεν έχει προσληφθεί από τις άλλες κυβερνήσεις να βγάλει πολλά λεφτά, να δώσει τις λύσεις, να μπει σε ένα πρόγραμμα «Borrow My Brain», δηλαδή, «δανειστείτε τον εγκέφαλό μου» και θα βγάλει πολλά λεφτά. Δεν έχω καμία αμφιβολία.

Ειδικά στην Ελλάδα, που η υγειονομική κρίση μάς βρήκε σε συνθήκες πολύ πιο επιβαρυμένες. Καμία άλλη χώρα δεν αντιμετώπιζε τις συνθήκες που μήνες τώρα αντιμετωπίζει η Ελλάδα: χώρα που βγαίνει από δεκαετή οικονομική κρίση, με βαρύ μεταναστευτικό πρόβλημα, με απόπειρα εισβολής στα βόρεια σύνορα, με μόνιμη απειλή πολέμου, εδώ και εννέα μήνες. Η χώρα έχει θέσει σε επιφυλακή, συγχρόνως, το σύνολο των Ενόπλων Δυνάμεών της, των Σωμάτων Ασφαλείας του Λιμενικού, το υγειονομικό προσωπικό, το σύνολο του κρατικού και του ιδιωτικού τομέα. Δεν θα κουραστώ να λέω, ότι κάτι τέτοιο είχαμε να το δούμε από τον προπερασμένο αιώνα και μάλιστα όχι σε αυτή την έκταση, αφού η γενική επιφυλακή του 1885, αφορούσε μόνο στις Ένοπλες Δυνάμεις. Εδώ να πω, ότι με τον πόλεμο εκείνης της εποχής έχει ασχοληθεί και ο Υπουργός, ο κ. Σκυλακάκης.

Τα λέω αυτά, σε αυτή την τοποθέτησή μου, μήπως και κάποιοι αντιληφθούν το μέγεθος της κρίσης και συναισθανθούν τις ευθύνες, συνειδητοποιώντας πως κάτω από τέτοιες συνθήκες αντιπολίτευση για την αντιπολίτευση δεν χωρεί.

Δεν είναι τυχαίο, που σε όλο τον κόσμο, σε όλη την Ευρώπη, κυβερνήσεις και αντιπολιτεύσεις υπερψηφίζουν μαζί, τόσο τα περιοριστικά για την αποτροπή της διασποράς του ιού μέτρα, όσο και τα οικονομικά μέτρα. Τα παραδείγματα είναι πολλά και αφορούν χώρες που στην εξουσία, είτε βρίσκονται οι συντηρητικοί, είτε βρίσκονται οι σοσιαλιστές. Ξέρετε υπάρχει και εκεί δημοκρατία, κοινοβούλια, κυβερνήσεις και αντιπολιτεύσεις. Η Σουηδία, η Αυστρία, η Πορτογαλία, η Ισπανία, η Γερμανία είναι μερικές από αυτές τις χώρες. Επομένως, εσείς είσαστε η «παραφωνία», σε σχέση με τον υπόλοιπο κόσμο και όχι ο υπόλοιπος κόσμος σε σχέση με σας.

Σε όλες αυτές τις χώρες, τέτοιες μέρες, συζητούνται προϋπολογισμοί, υπό συνθήκες αβεβαιότητας μεν, αλλά και με την ανάλογη προετοιμασία για την ανάκαμψη του 2021, με δεδομένα τα κονδύλια για την ανάκαμψη που όλοι περιμένουν, αλλά και με βάση τις ανάγκες κάθε χώρας, με βάση την εμπειρία των τελευταίων μηνών και με βάση πολιτικές και οικονομικές αποφάσεις που λαμβάνονται, ώστε να διευκολυνθεί η ανάκαμψη.

Δεν υπάρχει αμφιβολία, ότι με τους προϋπολογισμούς που καταρτίζονται φέτος για το 2021, δεν θα ασχοληθεί μόνο η οικονομική επιστήμη. Θα ασχοληθεί ο ιστορικός του μέλλοντος. Θα γίνουν οι προϋπολογισμοί του 21ου αιώνα ένα case study, θα γραφτούν διδακτορικά, καθώς όταν ο πλανήτης θα έχει βγει από αυτή την περιπέτεια, θα αναζητηθούν οι τρόποι, με τους οποίους κάθε χώρα ξεχωριστά αντιμετώπισε την κρίση και τις συνέπειές της.

Η Ελλάδα, με βάση τα πολλαπλά προβλήματα που, ήδη, σας ανέφερα, το μεταναστευτικό, τη δεκάχρονη κρίση, τα μνημόνια, την απειλή πολέμου, τη μόνιμη επιφυλακή στις Ένοπλες Δυνάμεις, την κρίση του κορονοϊού και όλα αυτά μαζί, θα αποτελέσει σίγουρα ένα ξεχωριστό κεφάλαιο στις μελέτες του μέλλοντος.

Έρχομαι τώρα στους τομείς που έχω αναλάβει να αναλύσω. Αναφορικά με τι φορολογικές ελαφρύνσεις, η ελληνική Κυβέρνηση, το Υπουργείο των Οικονομικών, με παγιωμένη την πεποίθηση, ότι η μείωση των φορολογικών και των ασφαλιστικών «βαρών» συμβάλλει αποφασιστικά στην ανάκαμψη της οικονομίας και τη δημιουργία νέων θέσεων εργασίας, παρά τις μεγάλες αντιξοότητες, συνεχίζει σε αυτόν τον δρόμο, σε αυτή την αρχή. Στον Προϋπολογισμό του 2021, όχι μόνο δεν υπάρχει ούτε ένας νέος φόρος, αλλά αντίθετα προβλέπονται νέες μειώσεις που αποτελούν και αντικείμενο συζήτησης εδώ στην Αίθουσα.

Εμβληματικές πρόνοιες, που περιλαμβάνονται στον Προϋπολογισμό, είναι η μείωση των ασφαλιστικών εισφορών, κατά τρεις μονάδες από την 1/1/2021, η κατάργηση της Εισφοράς Αλληλεγγύης για τα εισοδήματα που προέρχονται από ιδιωτική οικονομική δραστηριότητα και η δυνατότητα προσλήψεων, χωρίς ασφαλιστικές εισφορές για έξι μήνες και υπό ελάχιστες γραφειοκρατικές προϋποθέσεις, που, ήδη, ξεκίνησε από την 1η Οκτωβρίου του 2020. Αυτό, παρά το γεγονός, ότι το συνολικό ύψος των μέτρων για την αντιμετώπιση των οικονομικών συνεπειών της πανδημίας αναμένεται να αγγίξει τα 31,4 δις ευρώ, 23,9 δις ευρώ το 2020 και 7,5 δις ευρώ το 2021.

Καθίσταται, λοιπόν, σαφές, πως με δεδομένο, ότι ο κύριος όγκος των φορολογικών παρεμβάσεων και ελαφρύνσεων που απαιτήθηκαν, κατά το 2020 της πανδημίας αναμένεται, ότι κατά το 2021 το ύψος των παρεμβάσεων θα είναι χαμηλότερο. Αξίζει να υπενθυμιστεί, ότι το 2020 το κόστος των αναστολών φορολογικών και ασφαλιστικών υποχρεώσεων ξεπέρασε το 1,5 δις ευρώ.

Μέσα στον Προϋπολογισμό του 2021, υπάρχουν όλα αυτά, στα οποία αναφέρθηκα και να μην καταλάβω πολύ χρόνο, για να τα επαναλάβω, σε ότι αφορά στη μείωση των ασφαλιστικών εισφορών, το κόστος της κατάργησης της εισφοράς αλληλεγγύης, την κάλυψη ασφαλιστικών εισφορών, το Πρόγραμμα «ΓΕΦΥΡΑ», την επέκταση μείωσης ΦΠΑ, τις αναστολές τελών σε διάφορες κατηγορίες αγαθών και υπηρεσιών κλάδων που πλήττονται από την πανδημία και θα συνεχιστούν ως τον Απρίλιο του 2021 και, βεβαίως, η συνέχιση της κατάργησης του ΕΝΦΙΑ σε μικρά και απομακρυσμένα νησιά.

Έρχομαι τώρα στον άλλο τομέα, κύριε Πρόεδρε, αυτόν της Εθνικής Παιδείας και Θρησκευμάτων και στο κεφάλαιο εκπαίδευση. Όπως όλοι γνωρίζουμε, η πανδημία έπληξε έναν από τους πιο νευραλγικούς τομείς της παγκόσμιας κοινότητας. Τα σχολεία έκλεισαν, ξανάνοιξαν, ξαναέκλεισαν, η τηλεκπαίδευση μπήκε στη ζωή όλων των νοικοκυριών, όλων των παιδιών. Δυστυχώς, εκτός από την Αφρική, την πολύπαθη ήπειρο, όπου τα παιδιά έχουν να πάνε στο σχολείο από τον περασμένο Μάρτιο.

Στον υπόλοιπο κόσμο, η έμφαση δόθηκε στην τήρηση των μέτρων προστασίας και των αποστάσεων, καθώς πουθενά δεν ήταν δυνατόν να χτιστούν σχολεία, ούτε να χρησιμοποιηθούν αίθουσες που, ενδεχομένως, να μην πληρούσαν όρους αντισεισμικών κανονισμών και φέρτε ως παράδειγμα μία χώρα που να χτίστηκαν καινούργια σχολεία μέσα στο καλοκαίρι. Σε αρκετές περιπτώσεις, όπως στη Γαλλία, επελέγη η εκ περιτροπής διδασκαλία που, επίσης, αμφισβητήθηκε, διότι μείωνε δραματικά τις ώρες της εκπαιδευτικής διαδικασίας. Σε άλλες χώρες, όπως η Ιταλία, κάποιες περιφέρειες, επέλεξαν τα μαθήματα στο ύπαιθρο, αλλά και αυτό δεν μπορούσε να γίνει, ήταν μέτρο περιορισμένης διάρκειας, λόγω των καιρικών συνθηκών.

Στην Ελλάδα καταβλήθηκαν τεράστιες προσπάθειες. Το 2020 προσελήφθησαν, σχεδόν, 50.000 εκπαιδευτικοί, αναπληρωτές και μη, ενώ, επιπλέον κονδύλια, διατέθηκαν για απολυμάνσεις και για εργαζόμενους στον καθαρισμό των κτιρίων. Τα μέτρα προστασίας από τον κορονοϊό ήταν 6,8 εκατομμύρια ευρώ για τη μισθοδοσία καθαριστριών, απομακρυσμένη διδασκαλία, πρόσθετες αποζημιώσεις εκπαιδευτικών, λόγω αλλαγής ημερομηνίας πανελλαδικών εξετάσεων, κάλυψη έκτακτων αναγκών των πανεπιστημιακών νοσοκομείων, Αιγινήτειου και Αρεταιείου, για την έκτακτη ενίσχυση του προσωπικού, αγορά υγειονομικού υλικού, εφημερίες επικουρικών γιατρών, κ.λπ..

Για το 2021 ο Προϋπολογισμός του Υπουργείου Παιδείας αυξάνεται σε 5.605.000.100 ευρώ, από 5.568.000.000 το 2020. Άρα, υπάρχει αύξηση, ενώ, ήδη, έχουν διατεθεί όλα τα κονδύλια, τα οποία σας προανέφερα. Αν ληφθεί το μεγαλύτερο μέρος, βέβαια, σχεδόν, τα πέντε δις από τον Κρατικό Προϋπολογισμό και τα 710 από το Πρόγραμμα Δημοσίων Επενδύσεων. Οι πιστώσεις αφορούν διάφορους τομείς: το σύνολο του εκπαιδευτικού προσωπικού, οι ανελαστικές δαπάνες, κονδύλια για τους επιχορηγούμενους φορείς, όπως είναι τα ΑΕΙ, η ΑΣΠΑΙΤΕ κ.λπ., η καταβολή εισφορών σε διεθνείς οργανισμούς, τα δημόσια ΙΕΚ, η προμήθεια φοιτητικών συγγραμμάτων, η σίτιση και στέγαση φοιτητών. Από το Πρόγραμμα Δημοσίων Επενδύσεων θα καλυφθούν έργα υποδομής και κτιριακών εγκαταστάσεων. Από το Πρόγραμμα Δημοσίων Επενδύσεων θα καταβληθεί και η μισθοδοσία των αναπληρωτών ωρομισθίων εκπαιδευτικών. Σημειώστε, ότι η αύξηση, κατά 185 εκατομμύρια των τακτικών αποδοχών προσωπικού, περιλαμβάνει και τις νέες προσλήψεις μόνιμων εκπαιδευτικών.

Στο θέμα της παιδείας -θα καταθέσω κι έναν πίνακα που μπορεί να σας είναι χρήσιμος, γιατί τα νούμερα είναι αδιάψευστα και τα νούμερα μέσα στους προϋπολογισμούς, όπως είπε και ο Υπουργός, δεν μπορεί να τα διαψεύσει κανείς- θέλω να θυμίσω, ότι από το 2014 μέχρι σήμερα, όλοι οι προϋπολογισμοί του Υπουργείου Παιδείας είχαν μπροστά τον αριθμό πέντε (5). Πέντε δις και κάτι. Ποια ήταν η χρονιά που προϋπολογισμός είχε μπροστά τον αριθμό τέσσερα (4); Μα, ο Προϋπολογισμός του 2016, που η Κυβέρνηση του ΣΥΡΙΖΑ, κατήρτισε το «ηρωικό 2015», τότε που «θα διώχνατε τους τροϊκανούς με τις κλωτσιές» και «θα σκίζατε τα μνημόνια ντάλα μεσημέρι» και τελικά, απλώς, μειώσατε τον προϋπολογισμό για την παιδεία. Αυτά είναι γραμμένα, δεν σβήνονται. Το 2000, το 2013 και το 2014, εν μέσω σκληρής δημοσιονομικής πειθαρχίας, οι «Σαμαροβενιζέλοι» κατήρτισαν προϋπολογισμούς για την παιδεία, άνω των πέντε δισεκατομμυρίων και μόνο ο ΣΥΡΙΖΑ, που ήρθε ως «σωτήρας», κατάφερε να ρίξει τον προϋπολογισμό κάτω από το πέντε (5).

Καταθέτω, λοιπόν, και τον σχετικό πίνακα, απ’ όπου προκύπτει, ότι γενικότερα ο ΣΥΡΙΖΑ, που διαρρηγνύει τα ιμάτιά του για το ΕΣΥ, μείωσε τον προϋπολογισμό για την υγεία και το 2016 και το 2017 και το 2018. Το δε 2019, βρισκόταν ακόμη κάτω από τους προϋπολογισμούς των «Σαμαροβενιζέλων». Δεν νομίζω να μπορείτε να τα αμφισβητήσετε όλα αυτά τα στοιχεία.

Σε ότι αφορά στα θέματα του Υπουργείου Εθνικής Άμυνας, που είναι εξαιρετικά νευραλγικός τομέας, δεν χρειάζεται να πούμε πολλά. Οι Ένοπλες Δυνάμεις απέδειξαν, για άλλη μία φορά, ότι αποτελούν τον ακοίμητο φρουρό της Πατρίδας, ομοψυχία, αποτελεσματικότητα, υψηλό εθνικό φρόνημα. Υπερασπίστηκαν τα εθνικά μας σύνορα στην, κατά δια αντιπροσώπων, απόπειρα εισβολής στον Έβρο, τον περασμένο Φεβρουάριο και παραμένουν σε διαρκή επιφυλακή, φυλάσσοντας χερσαία και θαλάσσια σύνορα και αποτρέποντας κάθε εξωτερική επιβουλή.

Οι συνθήκες που διαμορφώθηκαν το 2020, συνθήκες πολέμου, στην ουσία, ανέδειξαν την ανάγκη ενίσχυσης του εθνικού οπλοστασίου. Έτσι, ο προϋπολογισμός του Υπουργείου Εθνικής Άμυνας για το 2021, ανέρχεται σε 5.495.900.000 ευρώ από τον Κρατικό Προϋπολογισμό, έναντι 3,8 δις το 2020, εξαιρουμένων πάλι των ανελαστικών δαπανών, που αφορούν σε παροχές εργαζομένων και ανέρχονται σε 2,5 δις. Από το ποσό αυτό, τα 2.519.000.000 ευρώ αφορούν στο νέο εξοπλιστικό πρόγραμμα, ενώ υπάρχει και ένα συνολικό ποσό για αγορές πάγιων περιουσιακών στοιχείων.

Το Πρόγραμμα Δημοσίων Επενδύσεων για την άμυνα ανήλθε στα 14 εκατ. ευρώ. Από τα 185 εκατ. που σας προανέφερα, μεγάλο μέρος θα οδηγηθεί στην κάλυψη της αύξησης του αριθμού των εισακτέων στις παραγωγικές σχολές του Υπουργείου Εθνικής Άμυνας και σε προσλήψεις μόνιμων επαγγελματιών οπλιτών και οπλιτών βραχείας ανακατάταξης. Τόσο το Υπουργείο Άμυνας, όσο και το Υπουργείο Οικονομικών εποπτεύουν συγκεκριμένες ΔΕΚΟ. Και εκεί υπάρχουν μέσα στον Προϋπολογισμό τα στοιχεία σχετικά με αυτό, όπως και τα νούμερα για την περίθαλψη των στελεχών των Ενόπλων Δυνάμεων, τη συμμετοχή μας σε ειρηνευτικές αποστολές, προμήθεια καυσίμων, εθνικές υποχρεώσεις που απορρέουν από τη συμμετοχή μας στο ΝΑΤΟ, οι εισφορές του Υπουργείου, κυρίως της Εθνικής Μετεωρολογικής Υπηρεσίας σε διεθνείς οργανισμούς, όπως και ποσό για την ενίσχυση των στρατιωτικών νοσοκομείων, του ΝΙΜΤΣ και τις προσλήψεις επικουρικού ιατρικού προσωπικού, προμήθειες φαρμακευτικού και υγειονομικού υλικού, εξοπλισμού των ΜΕΘ, των στρατιωτικών νοσοκομείων.

Ολοκληρώνω με μία καινοτομία, που υπάρχει σε αυτόν τον Προϋπολογισμό και είναι οι κύριοι δείκτες απόδοσης. Πρόκειται για την υιοθέτηση του «εργαλείου», που ονομάζεται «κύριοι δείκτες απόδοσης» και ήδη, δοκιμάζεται πιλοτικά από σειρά Υπουργείων, σε συνεργασία με το Γενικό Λογιστήριο του Κράτους. Από το 2021 τα Υπουργεία θα χρησιμοποιούν σειρά δεικτών, με σκοπό τη μέτρηση του βαθμού απόδοσης, με τρόπο που θα εξασφαλίζονται η διαφάνεια, η παρακολούθηση των στοιχείων, η αξιολόγηση των δημοσιονομικών επιπτώσεων διαφόρων πολιτικών. Το 2021, όλα τα Υπουργεία και οι αποκεντρωμένες διοικήσεις θα εργαστούν, για να παρουσιάσουν τους προϋπολογισμούς τους για το 2022 με τη νέα δομή. Με τη βοήθεια αυτών των δεικτών, θα επιτυγχάνονται η μέτρηση και καταγραφή της υφιστάμενης κατάστασης, η διενέργεια συγκρίσεων, οι θέσεις στόχων και η μέτρηση του βαθμού επίτευξής τους. Χάρη στη μέτρηση της επίδοσης, θα αναδεικνύονται οι προτεραιότητες χρηματοδότησης, ώστε να ανακατανέμονται οι πόροι, με τρόπο επωφελή και αξιόπιστο, να επιτυγχάνεται εξοικονόμηση πόρων και να προωθούνται οι αναγκαίες μεταρρυθμίσεις. Δεν υπάρχει αμφιβολία, ότι η σύνδεση πόρων και αποτελέσματος θα οδηγήσει σε καλύτερη δημοσιονομική διαχείριση, καθώς ο παράγων κόστος και η σχέση κόστους και αποτελέσματος οδηγεί σε καλύτερη δημοσιονομική διαχείριση και στο βέλτιστο κοινωνικό όφελος.

Κυρίες και κύριοι συνάδελφοι, είναι λίγες οι φορές στην παγκόσμια ιστορία, που χώρες καταρτίζουν προϋπολογισμούς, ενώ εκεί έξω μαίνεται κάποιος πόλεμος. Σε συνθήκες πολέμου καταρτίζονται σε όλο τον κόσμο οι προϋπολογισμοί του 2021. Στα «χαρακώματα» βρίσκεται σήμερα ο παγκόσμιος πληθυσμός και όπως συμβαίνει σε όλους τους πολέμους, οι μάχες των οπισθοφυλακών είναι οι πιο θανατηφόρες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Τον λόγο έχει ο κ. Κατρίνης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Καρασμάνης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Αθανάσιος Καββαδάς, Τσαμπίκα (Μίκα) Ιατρίδη, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Μαρία – Ελίζα Ξενογιαννακοπούλου, Αικατερίνη Παπανάτσιου, Ανδρέας Ξανθός, Νικόλαος Φίλης, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρος, Κωνσταντίνος Σκανδαλίδης, Νικόλαος Καραθανασόπουλος, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΜΙΧΑΗΛ ΚΑΤΡΙΝΗΣ (Ειδικός Εισηγητής του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε τον Κρατικό Προϋπολογισμό του 2021 σε συνθήκες μεγάλης αβεβαιότητας, σε υγειονομικό, κοινωνικό, αλλά και οικονομικό επίπεδο. Βεβαίως, συζητούμε τον Προϋπολογισμό, όταν σε λίγες ημέρες από τώρα οι φορολογούμενοι θα κληθούν να πληρώσουν 3,5 δισεκατομμύρια ευρώ σε φόρους, ΕΝΦΙΑ και τέλη κυκλοφορίας.

Την ίδια στιγμή, που η Κυβέρνηση επαίρεται για τις φορολογικές μεταθέσεις στο πρώτο τετράμηνο του 2021, ξεχνά να πει ότι αναστολή ΦΠΑ δεν καταλαμβάνει το 80% των επιχειρήσεων που διατηρούν βιβλία β΄ κατηγορίας και δεν μπαίνουν σε αυτή τη μετάθεση του ΦΠΑ για το τέλος του πρώτου τετράμηνου του 2021. Αυτά αφορούν τον Προϋπολογισμό του 2020, που θα κλείσει με ύφεση 10,5%, όπως προέβλεπαν όλοι, πλην του κ. Σταϊκούρα. Ένας προϋπολογισμός που μιλάει για 62 μέτρα στήριξης της Κυβέρνησης, εντός του 2020, συνολικού δημοσιονομικού κόστους 23,9 δις, άλλα σε αυτά εντάσσονται και τα 10,7 δις ρευστότητας από τη «μόχλευση» των τραπεζών. Δηλαδή, στα δημοσιονομικά μέτρα η Κυβέρνηση συμπεριλαμβάνει και τα χρήματα που θα δοθούν από τα δάνεια από τις τράπεζες.

Ένας προϋπολογισμός που προβλέπει ανάπτυξη 4,8% για το2021, παρά τις εκτιμήσεις της Ευρωπαϊκής Ένωσης και του Διεθνούς Νομισματικού Ταμείου, ότι θα καθυστερήσει η εκδήλωση εύρωστων ρυθμών ανάκαμψης. Ένας στόχος, λοιπόν, που είναι αβέβαιος για τρεις, τουλάχιστον, λόγους. Αβεβαιότητα πρώτη. Προβλέπει εισροή σημαντικών πόρων 3,9 δις ευρώ από το Ταμείο Ανάκαμψης, πόροι, που όπως λέει η αιτιολογική έκθεση, θα αυξήσουν το ΑΕΠ 2,1%. Θυμίζω ότι, πριν από σαράντα ημέρες, το αντίστοιχο ποσό ήταν 5,5 δισεκατομμύρια ευρώ, με βάση τις εκτιμήσεις του οικονομικού επιτελείου της Κυβέρνησης, ενώ έγκυρες πηγές από τις Βρυξέλλες μιλούν για ρεαλιστικό στόχο απορρόφησης, το πολύ τριών δισεκατομμυρίων μέσα στο 2021.

Η εκτίμηση για τα 3,9 δις καθίσταται ακόμη περισσότερο αβέβαιη, αφού η τελική πρόταση θα κατατεθεί στο τέλος του πρώτου τριμήνου του 2021, με στόχο να εγκριθεί στο τέλος του δεύτερου τριμήνου του 2021, ενώ είναι άγνωστο το ποσό που θα εκταμιευτεί το επόμενο έτος, αφού, ως γνωστόν, οι εκταμιεύσεις είναι εξαμηνιαίες και δεν νομίζω ότι κανείς σε αυτή την Αίθουσα αισιοδοξεί, ότι θα πετύχουμε δύο εκταμιεύσεις μέσα στο 2021. Εμείς περιμένουμε να ξεκινήσει η διαβούλευση που έχει προαναγγείλει ο Πρωθυπουργός με τα πολιτικά κόμματα, τους κοινωνικούς εταίρους, τους φορείς της οικονομίας και θα συνεισφέρουμε με τις προτάσεις μας σε αυτή τη συζήτηση, που, πραγματικά, θα έχει ιδιαίτερο ενδιαφέρον.

Αβεβαιότητα δεύτερη του Προϋπολογισμού που συζητάμε. Η οικονομία θα χρειαστεί μέτρα στήριξης, λόγω της πανδημίας, ως το τέλος του πρώτου τετράμηνου του 2021, λέει η Κυβέρνηση, αφού το βασικό μακροοικονομικό σενάριο προβλέπει ισχυρή επαναφορά σε θετικούς ρυθμούς ανάπτυξης από το δεύτερο τρίμηνο του 2021, ίδια πρόβλεψη με το προσχέδιο του προϋπολογισμού. Και αυτό, χωρίς να υπάρχει καμία ασφαλής πρόβλεψη για την πορεία της πανδημίας το πρώτο τετράμηνο, το δεύτερο, το επόμενο έτος. Η Κυβέρνηση φτιάχνει το σενάριό της, ότι στο τέλος του Απριλίου του 2021 θα τελειώσουμε με την πανδημία. Δεν υπάρχει λόγος. Από 1η Μαΐου, μαζί με την Πρωτομαγιά, να γιορτάσουμε και την οικονομική απελευθέρωση από επιπλέον μέτρα για τον κορονοϊό.

Αβεβαιότητα τρίτη. Ο τουρισμός, λέει, θα επιστρέψει το 2021 στο 60% των εισπράξεων του 2019, παραδοχή που βασίστηκε σε εκτιμήσεις αεροπορικών εταιρειών. Κι όλα αυτά, τη στιγμή που μιλάμε με βεβαιότητα, πλέον, για τρίτο κύμα πανδημίας, ενώ θυμίζω τις εκτιμήσεις του κ. Θεοχάρη για έσοδα 8 με 9 δις τον Μάιο του 2020, μετά 5 με 6 δις τον Ιούνιο και αρχές Ιουλίου, με τα στοιχεία του ΣΕΤΕ να μιλούν για έσοδα που, μετά βίας, υπερβαίνουν το 22% των εσόδων του 2019, κοντά στα 3 δισεκατομμύρια, ενώ το ισοζύγιο πληρωμών ταξιδιωτικών εισπράξεων της Τράπεζας της Ελλάδος εμφανίζει πτώση 79,7% το οκτάμηνο Ιανουαρίου - Αυγούστου.

Σε αυτές τις αβεβαιότητες, κυρίες και κύριοι συνάδελφοι, θα πρέπει να προσθέσουμε την εντυπωσιακή, πραγματικά, πρόβλεψη για ανάκαμψη επενδύσεων 23,2%, χωρίς, μάλιστα, αυτή να συναρτάται από την εκταμίευση των πόρων του Ταμείου Ανάκαμψης και με τον σχεδιασμό να προβλέπει εθνικούς πόρους και εκ των υστέρων κάλυψη από τα κοινοτικά κονδύλια, κύριε Υπουργέ.

Ξέρω πολύ καλά τι λέω. Εσείς λέτε, ότι πρώτα θα να πληρωθούν από εθνικούς πόρους και μετά, όταν έρθουν τα χρήματα, θα καλυφθούν. Έτσι ξεκινάτε, αυτή είναι η παραδοχή που κάνετε. Θα δούμε, κατά πόσο θα επιβεβαιωθεί και αυτά τα χρήματα, εις βάρος ποιων πιστώσεων θα δοθούν για το κρίσιμο διάστημα του πρώτου εξαμήνου, που, τουλάχιστον, θα κάνει να έρθουν τα χρήματα από το Ταμείο Ανάκαμψης και το ξέρετε.

Κυρίες και κύριοι συνάδελφοι, ο Προϋπολογισμός που συζητάμε σήμερα δεν επιφυλάσσει σίγουρα ευχάριστα νέα για τους φορολογούμενους το 2021. Προβλέπει αυξημένα φορολογικά έσοδα με μειωμένους φορολογικούς συντελεστές, επί των μικρότερων δηλωθέντων εισοδημάτων της τελευταίας δεκαπενταετίας. Αυτή η εξίσωση φαντάζει, πραγματικά, άλυτη και ειλικρινά θα αξίζει το Νόμπελ οικονομίας στο οικονομικό επιτελείο του κ. Μητσοτάκη, αν καταφέρει να την πετύχει. Δείχνει, όμως, και το αβέβαιο του όλου σχεδιασμού, που, ουσιαστικά, βασίζεται σε ανέφικτους στόχους, αφού χαρακτηριστικά ο κ. Σταϊκούρας και οι συνεργάτες του, φιλοδοξούν -άκουσον άκουσον- το πρώτο δίμηνο του 2021 να εισπράξουν 8,25 δισεκατομμύρια ευρώ, περισσότερα, δηλαδή, από αυτά που ήταν το αντίστοιχο δίμηνο του Προϋπολογισμού του 2020.

Το δίμηνο του 2021, 8,25 δισεκατομμύρια και 8 δισεκατομμύρια το αντίστοιχο δίμηνο του 2020 και αυτά με την αγορά σήμερα να είναι κλειστή και με άγνωστο το πότε θα ανοίξει και όταν όλοι στην Επιτροπή Λοιμοξιολόγων, το έχετε ακούσει φαντάζομαι κύριε Υπουργέ, μιλούν για lockdown «ακορντεόν», μέχρι και το πρώτο τρίμηνο του 2021. Σε αυτό, λοιπόν, το διάστημα η Κυβέρνηση φιλοδοξεί να εισπράξει περισσότερα, απ’ ότι το αντίστοιχο περσινό δίμηνο. Για να δούμε.

Έσοδα από φόρους κατανάλωσης αυξημένα, κατά 2,4 δις, έσοδα από φόρο εισοδήματος αυξημένα, κατά 1,065 δισεκατομμύρια. Εντυπωσιακή είναι και η πρόβλεψη για μείωση των τακτικών φόρων ακίνητης περιουσίας, κατά 9 εκατομμύρια ευρώ και αυτό είναι εντυπωσιακό και θα το εξηγήσω. Σύμφωνα με την τελευταία μεταμνημονιακή αξιολόγηση η Κυβέρνηση δεσμεύτηκε για την εναρμόνιση αντικειμενικών εμπορικών αξιών ως το τέλος του πρώτου εξαμήνου του 2021, οπότε και θα ενταχθούν, πάνω από 4.000, επιπλέον, περιοχές με αυτόματη εκτίναξη των αξιών, ακόμη και σε λαϊκές περιοχές της Αττικής και βεβαίως στο σύνολο της επαρχίας και όχι όπως αρέσκεστε να παρουσιάζετε στη Μύκονο, στη Σαντορίνη και στη Λευκάδα, κύριοι της Κυβέρνησης.

Μάλιστα, επιπροσθέτως, βάσει των στοιχείων που αναφέρει το δικό σας σχέδιο προϋπολογισμού, οι φορολογούμενοι θα κληθούν να πληρώσουν 160 εκατομμύρια ευρώ περισσότερα το 2021 ως τέλη για τα μη δηλωθέντα τετραγωνικά. Απ’ όλα αυτά, λοιπόν, η Κυβέρνηση, λέει ότι θα μειωθούν οι φόροι ακίνητης περιουσίας. Πώς προκύπτει αυτό; Α, ξέχασα, έχουμε τη μείωση 1,5 εκατομμύριο ευρώ από την κατάργηση του ΕΝΦΙΑ στις ακριτικές περιοχές. Μόνο από αυτό θα προκύψει.

Τα νέα δεν είναι καθόλου ευχάριστα για τους ανθρώπους της αγοράς, αφού στους κωδικούς του Προϋπολογισμού δεν προβλέπεται ούτε ένα ευρώ από την Κυβέρνηση για στήριξη επαγγελματιών, εμπόρων και επιχειρηματιών, με μόνη παροχή τα 800 εκατομμύρια ευρώ ενίσχυσης από τα προγράμματα των Οργανισμών Τοπικής Αυτοδιοίκησης. Μηδέν ευρώ η επιστρεπτέα προκαταβολή, μηδέν ευρώ η αποζημίωση ειδικού σκοπού, κάτι, για το είπε πριν ο Υπουργός, αλλά δεν κατάλαβα. Εγώ βλέπω, ότι στο σχέδιο του προϋπολογισμού το 2021 στον Κωδικό της Αποζημίωσης Ειδικού Σκοπού για επαγγελματίες έχει μηδέν. Ένα μεγάλο μηδενικό. Μηδέν ευρώ από το ΤΕΠΙΧ ΙΙ, μηδέν ευρώ από το Ταμείο Εγγυοδοσίας. Βεβαίως, να μην ξεχνάμε, ότι το 2021, θα υπάρξει κανονικά η καταβολή της προκαταβολής φόρου, από την οποία οι επαγγελματίες, όντως, το 2020 γλίτωσαν 1,6 δισεκατομμύρια. Δηλαδή, μαζί με τα μηδενικά που προβλέπει ο Προϋπολογισμός για τους επαγγελματίες και τους εμπόρους, έχουμε και την προκαταβολή φόρου, η οποία θα καταβληθεί κανονικά, ενώ ακόμη δεν έχει ξεκινήσει το πλαίσιο μικροχρηματοδοτήσεων, το οποίο ψηφίστηκε μεν με ευρύτατη συναίνεση, αλλά ακόμη δεν έχει φθάσει στην πραγματική οικονομία.

Ένας Προϋπολογισμός, που προβλέπει ελάχιστα ως μηδαμινά για εργαζόμενους και ανέργους. Μηδέν ευρώ για έκτακτα επιδόματα ανεργίας, 78 εκατομμύρια το 2021, από 770 το 2020, για παράταση επιδομάτων ανεργίας και επιδόματα μακροχρόνιας ανεργίας. Μηδέν ευρώ για τους εποχικά απασχολούμενους στον τουρισμό, από 208 εκατομμύρια το 2020. Προφανώς, η Κυβέρνηση βλέπει ότι το 2021 ο τουρισμός «θα πάει τρένο» και δεν θα έχει πρόβλημα.

Προσέξτε τώρα, κύριοι συνάδελφοι, το κορυφαίο. Μηδέν ευρώ για δώρο Πάσχα, που ήταν 130 εκατομμύρια το 2020. Να σας θυμίσω, κύριε Υπουργέ, ότι το Πάσχα, φέτος, είναι στις 2 Μαΐου. Άρα, η καταβολή του δώρου θα πρέπει να γίνει εντός του Απριλίου, που εσείς ο ίδιος λέτε, ότι τα μέτρα σας θα είναι στο πρώτο τετράμηνο. Όμως, παρ’ όλα αυτά δεν το έχετε βάλει μέσα στο τετράμηνο. Μηδέν ευρώ έχετε προϋπολογίσει. 25% χρημάτων για αποζημίωση ειδικού σκοπού εργαζομένων, σε σχέση με το 2020 και 29% χρημάτων για την κάλυψη ασφαλιστικών εισφορών εργαζομένων, που θα τεθούν σε αναστολή εργασίας.

Μηδέν ευρώ το 2021 για τους επιστήμονες, μετά τον εξευτελισμό του «σκόιλ ελικικού» και το πόσο θα λάβουν, με βάση τη διάταξη που ψηφίζουμε, αυτή τη στιγμή, στην Ολομέλεια. Δεν υπάρχει, αυτή τη στιγμή, προϋπολογισμένο ποσό, ούτε το 2020, ενώ είναι μηδέν, για το 2021 για τους επιστήμονες. Αυτά λένε τα νούμερα.

Και καταλήγω. Μηδέν ευρώ για αγρότες, μηδέν ευρώ για κτηνοτρόφους, μηδέν ευρώ για αλιείς, μηδέν ευρώ για παραγωγούς λαϊκών αγορών, που υπέστησαν και υφίστανται τις συνέπειες διαταραχής της διατροφικής αλυσίδας και της κρίσης κορονοϊού.

Προφανώς, στην Κυβέρνηση εκτιμούν, ότι τα πράγματα θα εξομαλυνθούν πολύ γρήγορα. Εγώ το εύχομαι. Αντίθετα, βεβαίως, με τις εκτιμήσεις της Ευρωπαϊκής Ένωσης, του Διεθνούς Νομισματικού Ταμείου και όλων των διεθνών αναλυτών. Λένε ότι κρατάνε, για όλα αυτά που σας ανέφερα πριν, «μαξιλάρι» τριών δισεκατομμυρίων ευρώ. Όλα τα προηγούμενα θα τα καλύψουμε από το «μαξιλάρι» των τριών δισεκατομμυρίων, το οποίο είναι σαφές, ότι δεν φτάνει ή, πολύ απλά, παρουσιάζουν ευσεβείς πόθους και μία ωραιοποιημένη κατάσταση, με προφανή στόχο τη θετική αξιολόγηση από τις αγορές.

Και το λέω αυτό, γιατί η ίδια η αιτιολογική έκθεση του Προϋπολογισμού παραδέχεται, ότι «η ένταξη των ελληνικών ομολόγων στο πρόγραμμα PEPP (*pandemic emergency purchase programme)* οφείλεται αποκλειστικά στην απόφαση της Ευρωπαϊκής Κεντρικής Τράπεζας να άρει την ελάχιστη πιστοληπτική διαβάθμιση για τα ελληνικά ομόλογα και να καταστούν κατ’ εξαίρεση επιλέξιμα, ώστε να διασφαλιστεί η αποτελεσματική μετάδοση νομισματικής πολιτικής σε όλα τα κράτη μέλη της Ευρωπαϊκής Ένωσης».

Προφανώς, αυτό δεν έγινε, λόγω της αξιοπιστίας της ελληνικής οικονομίας ή του κ. Μητσοτάκη, όπως προσπαθήσατε να μας πείσετε για πάρα πολύ μεγάλο διάστημα. Αυτός είναι, επίσης, ο κύριος λόγος για το χαμηλό επιτόκιο στο βραχυχρόνιο κόστος δανεισμού του ελληνικού δημοσίου. Εγώ τα αντιγράφω, ακριβώς, όπως αναφέρονται στην αιτιολογική έκθεση του Προϋπολογισμού που εσείς καταθέσατε.

Εξάλλου, αν διαβάσουμε την αιτιολογική έκθεση του κ. Σταϊκούρα, προκύπτει, ότι με την έξαρση της κρίσης, το spread «εκτοξεύθηκε» στις 400 μονάδες βάσης, για να πέσει στις 163 μονάδες, σήμερα, λόγω της συμπερίληψης των ελληνικών ομολόγων στο πρόγραμμα PEPP. Εγώ λέω τι λέει η Έκθεση, κύριε Υπουργέ. Αν είναι χαμηλότερο, ακόμη καλύτερα.

Αξίζει να αναφερθεί αυτό που διάβασα στον Προϋπολογισμό, η αναφορά στον τριπλασιασμό της μέσης υπολειπόμενες διάρκειας του χρέους που απομένει της κεντρικής διοίκησης και τις μειωμένες δαπάνες των τόκων, γιατί και τα δύο οφείλονται στο πρόγραμμα ανταλλαγής ομολόγων, το περιβόητο PSI, του κ. Βενιζέλου, που τόσο κατηγορήθηκε. Όμως, σήμερα, το βρίσκουμε μπροστά μας και θέλω να πιστεύω ότι όλοι κάνουν δεύτερες σκέψεις για τη χρησιμότητα ή μη αυτού του προγράμματος.

Δεν αναφέρεται, κύριε Υπουργέ, στον Προϋπολογισμό -το έχουμε συζητήσει πάρα πολλές φορές μαζί- εκτίμηση για τις πληρωμές από καταπτώσεις εγγυήσεων το 2021. Έχετε 81 εκατομμύρια το 2020, 13,4 το 2019. Το αναφέρω, γιατί αυτό ενδιαφέρει χιλιάδες πυρόπληκτους δανειολήπτες στην Ηλεία και άλλες περιοχές μετά τη διάταξη που ψηφίστηκε, πρόσφατα, στον Πτωχευτικό Κώδικα.

Κυρίες και κύριοι συνάδελφοι, ο κοινωνικός προϋπολογισμός προβλέπει αυξημένο πλεόνασμα, λόγω μείωσης της ανεργίας και αύξησης των εσόδων του e-ΕΦΚΑ από εισφορές. ΕΦΚΑ, ο οποίος θα έχει πλεόνασμα 418 εκατομμύρια ευρώ, με μειωμένη κρατική χρηματοδότηση και μειωμένες τις έκτακτες μεταβιβάσεις, σε σχέση με το 2020, ενώ για τον ΟΑΕΔ υπάρχει η υπεραισιόδοξη εκτίμηση, ότι από έλλειμμα 720 εκατομμύρια το 2020, θα καταγράψει πλεόνασμα 91 εκατομμύρια το 2021. Και αυτό καλό είναι να το ακούσουν οι άνεργοι που, πιθανόν, παρακολουθούν τη συζήτησή μας.

Αναφορικά με το πρόγραμμα «Γέφυρα» και την επιδότηση δανειοληπτών, το έχουμε ξαναπεί. Έχετε, ήδη, μειώσει τον Προϋπολογισμό από τα 518 εκατομμύρια στα 388. Ακόμη δεν ξέρουμε σε πόσες από τις 162 χιλιάδες αιτήσεις έγιναν ρυθμίσεις και αν αυτές αφορούν «κόκκινους» δανειολήπτες ή μόνο εξυπηρετούμενους. Εχθές το βράδυ, τύπωσα στοιχεία με ημερομηνία 24/11, από την Ειδική Γραμματεία Διαχείρισης Ιδιωτικού Χρέους, ότι υπάρχουν 162 χιλιάδες αιτήσεις. Άγνωστο παραμένει το πόσες ρυθμίσεις έχουν γίνει, μόνο «διαρροές» για χιλιάδες ρυθμίσεις, χιλιάδες επιδοτήσεις, 600 εκατομμύρια εγκρίσεις απ’ έξω. Μέχρι στιγμής, δεν υπάρχει τίποτα. Σας θυμίζω, όμως, ότι οι ίδιες οι τράπεζες ζητούν παράταση αναστολής δόσεων δανείων και εδώ αποκαλύπτεται ο πραγματικός στόχος του Προγράμματος «Γέφυρα» του κ. Μητσοτάκη, η αγωνία να μην «κοκκινήσουν» τα δάνεια και να εμφανίζονται, είτε ως εξυπηρετούμενα με κρατική αρωγή, είτε ως δάνεια σε αναστολή.

Κυρίες και κύριοι συνάδελφοι, δεν θα μπορούσα να μην αναφερθώ σε μία από τις ελάχιστες θετικές πτυχές του Προϋπολογισμού που συζητάμε και αναφέρομαι, βεβαίως, στην αύξηση του Προϋπολογισμού του Υπουργείου Εθνικής Άμυνας. Έναν χρόνο πριν, το Κίνημα Αλλαγής είχε στηλιτεύσει τη μείωση των δαπανών για την άμυνα, τη στιγμή που η επιθετικότητα της Τουρκίας ήταν εμφανής και οι προκλητικές ενέργειες είχαν, ήδη, εκδηλωθεί. Μάλιστα, σε μία κίνηση ύψιστου συμβολισμού, αλλά και ουσίας, καταψηφίσαμε τον σχετικό προϋπολογισμό του Υπουργείου Εθνικής Άμυνας, ακριβώς, για να δείξουμε την αντίθεσή μας. Οι εξελίξεις μάς δικαίωσαν και δεν αναφέρομαι, βεβαίως, στην προκλητικότητα της Τουρκίας με τις NAVTEX και τo Oruc Reis, που βρισκόταν στα όρια των ελληνικών χωρικών υδάτων -και θυμήθηκα με αφορμή τη χθεσινή δήλωση του κ. Γεραπετρίτη για το πλοίο που το «παρέσυρε» ο άνεμος και τα 6 ναυτικά μίλια- αλλά για την τροποποίηση, δύο φορές, αν θυμάμαι καλά, του σχετικού προϋπολογισμού του Υπουργείου Εθνικής Άμυνας. Φέτος αυξάνεται το σχετικό κονδύλι, ενώ προβλέπονται και προσλήψεις επαγγελματιών οπλιτών και ΟΒΑ.

Το Πρόγραμμα Δημοσίων Επενδύσεων εμφανίζει αυξημένα ποσά φέτος, λόγω ευελιξίας μεταφοράς των πόρων, ενώ ζητούμενο παραμένει η αποδοτικότητα και η αναπτυξιακή επίδραση διατιθέμενων χρημάτων, σύμφωνα με τη σχετική επισήμανση και του ΣΕΒ. Χαρακτηριστικά το Πρόγραμμα «Ανταγωνιστικότητα, Επιχειρηματικότητα, Καινοτομία» κατευθύνθηκε στο ΤΕΠΙΧ ΙΙ, το Ταμείο Εγγυοδοσίας, την επιστρεπτέα προκαταβολή, επιδότηση τόκων και αποζημίωση ειδικού σκοπού για τους επαγγελματίες.

Κυρίες και κύριοι συνάδελφοι, η Κυβέρνηση υποστηρίζει στο Σχέδιο που συζητάμε σήμερα, ότι η υγειονομική κρίση απέτρεψε τις βραχυπρόθεσμες προοπτικές ανάπτυξης του τέλους του 2019. Εγώ θυμάμαι τον κ. Σταϊκούρα, -μάλιστα βρήκα, κύριε Σκυλακάκη και το σχετικό απόσπασμα από τις 10 Φλεβάρη του 2020- σε συνέντευξή του στο Der Spiegel, να μιλάει για ρυθμό ανάπτυξης της χώρας 2,8% για το 2020. Στις 10 Φλεβάρη του 2020 και εσείς έρχεστε σήμερα και λέτε, ότι η κρίση υπονόμευσε την ανάπτυξη της χώρας στο τέλος του 2019 και το λέει αυτό Υπουργός που, εν μέσω της κρίσης, προέβλεπε 2,8% ανάπτυξη για τη χώρα. Πολύ ωραία.

Κυρίες και κύριοι συνάδελφοι όταν η Κυβέρνηση αναφέρει στο ίδιο της το σχέδιο, ως «ναυαρχίδα» του μεταρρυθμιστικού της προσανατολισμού, τον νέο Πτωχευτικό Κώδικα, τότε οι προοπτικές δεν είναι καλές. Όταν οι ίδιες οι τράπεζες μειώνουν τη χρηματοδότηση προς τα νοικοκυριά, λόγω της εκτίμησής τους για επιδείνωση χρηματοοικονομικής κατάστασης, άνοδο της ανεργίας, περιστολή καταναλωτικών δαπανών και άνοδο της οικονομικής αβεβαιότητας -τα έχω αντιγράψει ακριβώς, όπως τα λέτε μέσα- τότε οι προοπτικές, επίσης, δεν είναι καλές.

Όταν η Κυβέρνηση βασίζει την όποια στρατηγική για ανάπτυξη 4,8% στον Πτωχευτικό Κώδικα, στην ευνοϊκότερη οικονομική συγκυρία μετά το δεύτερο τρίμηνο του 2021, στην αύξηση ιδιωτικής κατανάλωσης -με ποια εισοδήματα εργαζομένων, άραγε και με ποιους τζίρους καταστημάτων- στον σταθερό πολιτικό προσανατολισμό της -το λέω, ακριβώς, όπως το αναφέρει η αιτιολογική έκθεση- και στη συνεισφορά του Ταμείου Ανάκαμψης, για το οποίο ακόμη, δυστυχώς, δεν υπάρχει συμφωνία, τότε οι προοπτικές, όχι μόνο δεν είναι καλές, αλλά είναι και, εντελώς, αβέβαιες. Όταν ο Προϋπολογισμός κάνει την «ωμή» παραδοχή, ότι θα αυξηθούν οι εισαγωγές αγαθών, λόγω εισαγωγών κατασκευαστικού και τεχνολογικού εξοπλισμού για την υλοποίηση των έργων από το Ταμείο Ανάκαμψης, τότε οι εγχώριες αναπτυξιακές προοπτικές, σίγουρα, δεν είναι καλές.

Ο Προϋπολογισμός που συζητάμε κινείται στην ίδια λογική με αυτή της Κυβέρνησης, τη λογική της εξαγγελίας, χωρίς αντίκρισμα, τη λογική της διαχείρισης, χωρίς αναπτυξιακή προοπτική, γι’ αυτό και θα αποτύχει, δυστυχώς, εις βάρος όλης της ελληνικής κοινωνίας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, θέλω να κάνω δύο διευκρινίσεις τεχνικού χαρακτήρα.

Η πρώτη αφορά στο Ταμείο Ανάκαμψης και Ανθεκτικότητας. Όπως βλέπετε στη σελίδα 141, υπάρχουν τα 5.507.000.000 ευρώ, πίνακας 3.32. Από αυτά είναι 2.635 δις ευρώ επιχορηγήσεις από το Ταμείο Ανάκαμψης, είναι 1.600 δις από το React-EU και είναι και ένα 1,3, περίπου, δις από τα δάνεια. Από αυτά εμείς έχουμε λάβει υπόψη μας για το μακροοικονομικό σενάριο τα 4 δις. Αυτά αντιστοιχούν στα δύο και ο λόγος είναι ότι τα 1.600 δις του React-EU είναι βέβαιο ότι θα απορροφηθούν, γιατί είναι άμεσες ενισχύσεις. Συνεπώς, δεν υπάρχει καμία αμφιβολία και θα «φύγουν» μέσα στο πρώτο εξάμηνο και μας μένουν, συνεπώς, γύρω στα 2.400 δις μακροοικονομική επίπτωση απ’ όλα τα υπόλοιπα. Είναι ένας φιλόδοξος στόχος, αλλά νομίζω θα τον πετύχουμε.

Η δεύτερη διευκρίνιση αφορά αυτό που είπατε για το πρώτο δίμηνο. Το πρώτο δίμηνο φέτος έχει το εξής παράδοξο. Υπάρχουν οι μεταφερόμενες δόσεις του ΕΝΦΙΑ και του φόρου εισοδήματος. Αυτές δεν υπήρχαν πέρσι. Συνεπώς, δεν μπορούν να συγκριθούν, ευθέως, τα δύο δίμηνα, συν του ότι ότι φέτος θα έχουμε περισσότερες εισπράξεις από ευρωπαϊκούς πόρους, γιατί το ΕΣΠΑ εκτελείται, λόγω μέτρων κορωνοϊού, κοντά σε τεράστιο ποσό και συνεπώς, θα έχουμε πολλές εισροές.

Και ένα τελευταίο, αν μου επιτρέπετε. Αν είχαμε αξιοπιστία ή όχι φαίνεται από το γεγονός, ότι είχαμε κοντά στο 1% επιτόκια, πριν τον κορονοϊό.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για τις διευκρινίσεις.

Θα παρακαλούσα τους Γενικούς και Ειδικούς Εισηγητές να καταθέσουν, παρακαλώ πολύ, τις προτάσεις τους, τις εισηγήσεις τους, σε ηλεκτρονική μορφή στην Επιτροπή.

Τον λόγο έχει ο κ. Ανδρέας Ξανθός, Ειδικός Αγορητής του ΣΥΡΙΖΑ.

**ΑΝΔΡΕΑΣ ΞΑΝΘΟΣ (Ειδικός Εισηγητής του ΣΥΡΙΖΑ):** Ευχαριστώ, κύριε Πρόεδρε.

Θεωρώ ότι καταλαβαίνουμε όλοι, ότι αυτή η συνθήκη της πανδημίας, η οποία είναι το μεγάλο κοινωνικό ζήτημα της εποχής και η τεράστια και πολλαπλή κρίση που παράγει, υγειονομική, οικονομική και κοινωνική, επικαθορίζει τα πάντα, επικαθορίζει τη δημόσια συζήτηση και φυσικά τη συζήτηση για τον Προϋπολογισμό.

Θεωρώ ότι η μεγάλη εικόνα από την πανδημία, αυτή τη στιγμή, στη χώρα είναι, ιδιαίτερα, άσχημη. Το βιώνουν αυτό, με πολύ δραματικό τρόπο, οι άνθρωποι του συστήματος υγείας, αλλά και χιλιάδες πολίτες, οι οποίοι νοσηλεύονται και δίνουν καθημερινά «μάχη» για τη ζωή τους.

Η Κυβέρνηση είναι σε πανικό. Υπάρχει γενικευμένη αίσθηση απώλειας ελέγχου και αδυναμίας ουσιαστικής στήριξης του συστήματος υγείας σε αυτή τη φάση. Ο Πρωθυπουργός ασχολείται, κυρίως, με την επικοινωνία. Κάνει διαρκείς συσκέψεις, χωρίς να παρουσιάζει ένα συνεκτικό, σοβαρό και αποτελεσματικό σχέδιο αντιμετώπισης αυτής της έκτακτης συνθήκης. Δεν ακούει τις προτροπές της Αντιπολίτευσης για μία μίνιμουμ, για την ελάχιστη δυνατή, πολιτική συνεννόηση αυτή την ώρα, για την ανάγκη συστράτευσης όλων των διαθέσιμων υγειονομικών δυνάμεων της κοινωνίας, για την ανάγκη επιστράτευσης όλων των ιδιωτικών θεραπευτηρίων, των στρατιωτικών νοσοκομείων, των πάντων, για να σωθούν ανθρώπινες ζωές, για να κρατηθεί όρθιο το σύστημα υγείας, για να αντέξουν οι άνθρωποι της πρώτης γραμμής. Το μόνο που κάνει είναι να προσπαθεί και αυτός, δυστυχώς κι εσείς, αγαπητοί συνάδελφοι, να αποδομήσετε την κριτική της Αντιπολίτευσης.

Δεν είναι αυτή η ώρα. Τώρα είναι ώρα «μάχης», είναι ώρα ευθύνης, είναι ώρα σοβαρότητας, είναι ώρα σχεδίου και αυτό από την πλευρά της Κυβέρνησης, επιτρέψτε μου να σας πω και είναι και κοινή αίσθηση στην κοινωνία, δεν υπάρχει. Θεωρώ, λοιπόν, ότι θα πρέπει να σταματήσει η Κυβέρνηση να συμπεριφέρεται αυτάρεσκα, με αλαζονεία πάρα πολλές φορές, να βγαίνουν στελέχη της και να πανηγυρίζουν για υποτιθέμενες θετικές συγκρίσεις για τη χώρα στο θέμα των θανάτων. Να κάνει αυτό που πρέπει, έστω στο και πέντε. Αυτό είναι το κρίσιμο θέμα. Βεβαίως, να αξιοποιήσει τον Προϋπολογισμό του 2021 ως ένα «εργαλείο» μακροπρόθεσμης και μόνιμου χαρακτήρα επένδυσης στο δημόσιο σύστημα υγείας. Να στηρίξει για την επόμενη χρονιά απλόχερα τις δημόσιες δομές, το ανθρώπινο δυναμικό τους, τις υποδομές και τον εξοπλισμό του ΕΣΥ, αλλά, κυρίως, να βγάλει το μεγάλο δίδαγμα, που προκύπτει από την πανδημία διεθνώς, την ανάγκη στήριξης του δημόσιου συστήματος υγείας.

Η εικόνα που δίνουν τα μεγέθη του Προϋπολογισμού, αγαπητέ Υπουργέ, είναι αναντίστοιχα της κρισιμότητας της συγκυρίας και των τεράστιων αναγκών που αυτή δημιουργεί. Είναι δυνατόν, σε περίοδο πανδημίας, στην αιχμή της οικονομικής κρίσης, να φέρνετε έναν Προϋπολογισμό, ο οποίος να προβλέπει περικοπές στις δημόσιες δαπάνες υγείας; Αυτό είναι πανευρωπαϊκή πρωτοτυπία, μιας και σας αρέσει να συγκρίνεστε και με τις άλλες χώρες της Ευρώπης. Σε όλες τις χώρες του κόσμου, σε αυτή τη φάση, κινητοποιούνται, επιπλέον, πόροι, προσλαμβάνεται κόσμος, ανοίγουν κρεβάτια εντατικής παντού. Δεν πρωτοτυπείτε.

Είναι δυνατόν, να προβλέπετε μειωμένες λειτουργικές δαπάνες για τα νοσοκομεία και την πρωτοβάθμια φροντίδα, μείον 22 εκατομμύρια; Να προβλέπετε μείον 96 εκατομμύρια στις λοιπές, πλην φαρμάκου, δαπάνες του ΕΟΠΥΥ; Να προβλέπετε μείον 308 εκατομμύρια στην κρατική επιχορήγηση, από το σημείο που θα κλείσει φέτος, προς τον ΕΟΠΥΥ, του οποίου, προφανώς, έχουν καταρρεύσει τα έσοδά του από τη μείωση των εισφορών από τον ΕΦΚΑ; Είναι δυνατόν, να μειώνετε ακόμη και το Πρόγραμμα Δημοσίων Επενδύσεων, κατά 10 εκατομμύρια ευρώ, σε αυτή τη φάση, που όλοι έχουν καταλάβει την τεράστια αναπτυξιακή σημασία, που έχουν οι δημόσιες δαπάνες υγείας και η ενίσχυση των υγειονομικών στάνταρ της χώρας, της κοινωνικής συνοχής και της αξιοπρέπειας των πολιτών;

Δεν είναι τυχαία, λοιπόν, όλα αυτά. Δεν είναι τυχαίο, ότι πάει στη ΔΕΘ ο Πρωθυπουργός, εν μέσω πανδημίας και έχει σχέδιο πενταετές, πλάνο με 15.000 προσλήψεις στις Ένοπλες Δυνάμεις και δεν έχει αντίστοιχο -λέω εγώ- σχέδιο για το δημόσιο σύστημα υγείας. Είναι πρόκληση αυτό, γιατί η πανδημία έχει δημιουργήσει νέες ανάγκες, νέες προκλήσεις και νέες ανισότητες, που για να αντιμετωπιστούν θέλουν μία ολοκληρωμένη λειτουργική, οργανωτική, θεσμική και φυσικά δημοσιονομική παρέμβαση.

Δεν είναι δυνατόν μία χώρα «πληγωμένη» και «λαβωμένη» από μία δεκαετία λιτότητας, που ξέρουμε ότι το σύστημα υγείας ήταν «ασθενικό», σε σχέση με τα άλλα συστήματα υγείας των άλλων ευρωπαϊκών χωρών, να αντιμετωπίζει μία βαθιά, μία σοβαρή, μία μείζονα υγειονομική κρίση και αυτό να μην οδηγεί σε μία αισθητή αλλαγή στις ισορροπίες των δημόσιων δαπανών υπέρ αυτού του τομέα.

Υπάρχουν καινούργιες ανάγκες, που τις ανέδειξε η πανδημία, όπως οικογενειακός γιατρός, ομάδα υγείας στην πρωτοβάθμια φροντίδα υγείας, κινητές μονάδες και κατ’ οίκον παρακολούθηση και φροντίδα χρονίως πασχόντων, αλλά και ανθρώπων που είναι σε καραντίνα αυτή την περίοδο και πρέπει να παρακολουθούνται, για να μην υποτροπιάζουν και κάνουν επιπλοκές. Επίσης, επείγουσα ιατρική, αξιοπρεπή φροντίδα μέσα στο νοσοκομείο και ιδιαίτερα στο επίπεδο των ΜΕΘ, μετανοσοκομειακή φροντίδα, αποθεραπεία, αποκατάσταση. Τεράστιο έλλειμμα υπάρχει στη γηριατρική φροντίδα, στην ψυχοκοινωνική υποστήριξη, στην ιατρική της εργασίας, στην υγιεινή του περιβάλλοντος, στην αναδιοργάνωση των υπηρεσιών δημόσιας υγείας της χώρας. Αυτές είναι οι νέες προκλήσεις.

Ποιο είναι το σχέδιό σας για όλα αυτά; Που αποτυπώνεται αυτό στα μεγέθη του Προϋπολογισμού; Κατά την άποψή μας, πουθενά. Νομίζω ότι δίνετε ένα λάθος σήμα αυτή την περίοδο και με αυτή την άκαιρη και εν πολλοίς θριαμβολογική προσέγγιση, ότι το εμβόλιο έρχεται, για το οποίο ακόμη δεν έχουμε έγκριση από κανέναν διεθνή επιστημονικό φορέα. Βεβαίως, είναι αισιόδοξη προοπτική, αλλά εμβόλιο εγκεκριμένο από τον FDA, τον EMA, τον Ευρωπαϊκό Οργανισμό Φαρμάκων, δεν έχουμε αυτή τη στιγμή. Άρα, η συζήτηση για χρονοδιαγράμματα είναι, εν πολλοίς, στον «αέρα».

Δεν είναι δυνατόν να δημιουργείται αυτό το κλίμα, ότι, περίπου, η «μπόρα» πέρασε και άρα, λοιπόν, δεν χρειάζεται. Αυτό είναι η πολιτική ουσία του θέματος. Δεν χρειάζεται να επενδύσουμε με μόνιμο και σταθερό τρόπο στο δημόσιο σύστημα υγείας, διότι η «μπόρα» θα περάσει και θα επιστρέψουμε στη γνωστή γραμμή που την ξέραμε, καθώς ήταν στο πρόγραμμά σας, ήταν στις προγραμματικές σας δηλώσεις και μας τη λέγατε όλο το πρώτο ενιάμηνο της διακυβέρνησής σας, μέχρι να έρθει η πανδημία, ότι τα κρατικά νοσοκομεία είναι σπάταλα, αντιπαραγωγικά και πρέπει να τα «μπολιάσουμε» με την κουλτούρα του ιδιωτικού τομέα, να κάνουμε «ανοίγματα» στην αγορά, να δώσουμε χώρο σε ιδιώτες επενδυτές, να κάνουμε ΣΔΙΤ. Αυτό ήταν το αφήγημά σας.

Τώρα έρχεται και αποδεικνύεται, ότι αυτός ο «κρατικοδίαιτος» ιδιωτικός τομέας, τον οποίο ευαγγελίζεστε, στην κρίσιμη φάση, ούτε το μερίδιο ευθύνης που του αναλογεί δέχεται να αναλάβει. Να αφήσουμε, λοιπόν, τη συζήτηση και τις συγκρίσεις, διότι, καταρχήν, υπάρχει ένα μεθοδολογικό λάθος. Δεν μπορούν να συγκρίνονται πολιτικές, μεγέθη, προσλήψεις, πόροι, δαπάνες, εξοπλισμοί, σε μία περίοδο προ πανδημίας και επί της πανδημίας. Οι πολιτικές των κομμάτων, οι προτεραιότητες, η κοινωνική ατζέντα, δεν κρίνεται μέσα στην κρίση, όπου, βεβαίως, όλες ακόμη και οι πιο νεοφιλελεύθερες κυβερνήσεις του κόσμου, αναγκάστηκαν, υπό την πίεση της εξαιρετικής διασποράς των κρουσμάτων, των διασωληνωμένων και των τεράστιων αναγκών, να στηρίξουν τις εξοβελιστέες κρατικές δομές και να τις ενισχύσουν με ανθρώπινο δυναμικό και φυσικά με γιατρούς.

Ξέρετε τι έλεγε ο κ. Μητσοτάκης το 2018, σε ένα κεντρικό ξενοδοχείο που έκανε μία παρουσίαση κάποιων προγραμματικών θέσεων τότε για την υγεία; Έλεγε, ότι ο κανόνας 1/5, φυσικά, και θα εφαρμοστεί. Αυτόν τον κανόνα που καταργήσαμε εμείς και δώσαμε τη δυνατότητα να υπάρχει ένας σχεδιασμός μόνιμων προσλήψεων και στο δημόσιο σύστημα υγείας, αλλά συνολικά και στο κράτος. O κανόνας θα εφαρμοστεί, οι προσλήψεις δεν θα γίνονται άκριτα και είναι αδιανόητο να πλεονάζουν γιατροί και να λείπουν νοσηλευτές. Ενάμιση χρόνο πριν από την κρίση ο κ. Μητσοτάκης μάς έλεγε, ότι πλεονάζουν γιατροί στη χώρα. Ποιος έχει, λοιπόν, άγνοια της πραγματικότητας; Η Κυβέρνηση ή η Αντιπολίτευση;

Και έσπευσε χθες να πει, ότι θα μονιμοποιηθούν οι επικουρικοί γιατροί που υπηρετούν στις ΜΕΘ και με τους υπόλοιπους χιλιάδες επικουρικούς γιατρούς που υπηρετούν στα ΤΕΠ, που υπηρετούν στις κλινικές COVID-19, που υπηρετούν σε αναισθησιολογικά τμήματα, που υπηρετούν στα κρίσιμα και ζωτικής σημασίας τμήματα του ΕΣΥ, γι’ αυτούς τι ισχύει; Ανισότιμη μεταχείριση ανθρώπων που είναι στη «φωτιά της μάχης» και ασχολούνται καθημερινά με τη φροντίδα των ασθενών με COVID-19;

Νομίζω ότι είναι πολύ κατώτερη των περιστάσεων αυτή η στάση και αυτοί οι χειρισμοί.

Σας ακούω, προφανώς έχετε πάρει κάποιο σημειωματάκι και λέτε όλοι τα ίδια, θα μου επιτρέψετε, λοιπόν, να σας απαντήσω και στις περιβόητες αναφορές για τις δαπάνες κ.λπ.. Οι δημόσιες δαπάνες υγείας, πριν από την κρίση, το 2009, ήταν 6,8% του ΑΕΠ. Μετά από μία σωρευτική περικοπή 40%, «κατέβηκαν» το 2014, αν δείτε όλες τις καμπύλες, το 2014 είναι το χαμηλότερο σημείο, πήγαν στο 4,6% του ΑΕΠ, ενός πολύ χαμηλού ΑΕΠ, φυσικά. Στο 4,6% του ΑΕΠ ήταν το 2014. Εμείς, λοιπόν, αυτό το νούμερο, σε δημοσιονομικό περιβάλλον σκληρών μέτρων λιτότητας, καταφέραμε να το αυξήσουμε και να το πάμε στο 5,2% του ΑΕΠ και, περίπου, σε αυτό το ύψος, με κάποιες μικροδιακυμάνσεις γύρω στο 5% συνολικά, να διατηρηθεί μέχρι το τέλος της θητείας μας. Αυτή είναι η αλήθεια, σε ότι αφορά στις δημόσιες δαπάνες υγείας. Η άποψη ότι η Κυβέρνηση Σαμαρά παρέδωσε υψηλότερες δημόσιες δαπάνες υγείας είναι απόλυτο ψέμα.

Δεύτερον, μετά από μία τετραετία μηδενικών μόνιμων προσλήψεων, από το 2010 έως το 2014, δρομολογήσαμε και υλοποιήσαμε πάνω από 10.000 μόνιμες προσλήψεις. Οι 7.000 είχαν, ήδη, τοποθετηθεί, όταν παραδώσαμε το 2019 και είναι αδιαμφισβήτητο γεγονός. Το έχει παραδεχθεί και ο Υπουργός Υγείας. Μάλιστα, μάς έκανε κριτική, γιατί συνταξιοδοτήθηκαν 8.000 και πήραμε μόνο 7.000 μόνιμους. Μα, εμείς πήραμε 1/5. Εάν κρατούσαμε το 1/5 θα έπρεπε να προσλάβουμε 1.600. Αυτό είναι το 1/5 των 8.000 και εμείς πήραμε 7.000 και δρομολογήσαμε άλλες 3.500 προσλήψεις, τις οποίες έσπευσε η Κυβέρνηση να τις «παγώσει», μόλις ανέλαβε, ενώ, όταν ήρθαν τα «σύννεφα» της πανδημίας, αναγκάστηκε να τις ενεργοποιήσει ξανά.

Να πούμε και για τις δημόσιες δομές πρωτοβάθμιας που έκλεισαν; Να πούμε για την «εξώθηση» 2.500 ειδικευμένων ιατρών που υπηρετούσαν στα πολυϊατρεία του ΙΚΑ σε απομάκρυνση από το σύστημα υγείας; Ζοφερό το τοπίο του 2014 στην πρωτοβάθμια φροντίδα και πάνω σε αυτό το τοπίο εμείς ήρθαμε και «χτίσαμε» έναν νέο θεσμό και δημιουργήσαμε 127 δημόσιες δομές, με 1.150 υγειονομικούς που υπηρετούν. Αυτό έχει να συμβεί στο δημόσιο σύστημα υγείας από τη δεκαετία του 1990, που έγιναν τα τελευταία κέντρα υγείας. Για να μην πω και για τους ανασφάλιστους, που, όπως έχετε ξαναπεί, τους καλύψατε εσείς. Αυτά προσβάλλουν και τη νοημοσύνη των ανθρώπων που έβλεπαν τις πόρτες των νοσοκομείων ή επιβαρύνονταν οικονομικά, πριν να έρθει ο ν.4368/2016, για να λύσει οριστικά αυτή την εκκρεμότητα.

Σε ότι αφορά στο θέμα των ΜΕΘ, όντως, οι ΜΕΘ ήταν λιγότερες στη χώρα διαχρονικά, σε σχέση με τα υπόλοιπα κρεβάτια και υπήρχε υστέρηση με την Ευρώπη. Επειδή σας αρέσουν οι συγκρίσεις, η αλήθεια είναι, ότι το 2015 παραλάβαμε 440 κλίνες ΜΕΘ, ιστορικό χαμηλό στη χώρα. Καταφέραμε μέσα σε λιτότητα, σε μνημόνιο, σε περιορισμούς και φυσικά χωρίς να υπάρχει πανδημία, να τις πάμε στις 557-560. Εσείς, αναλαμβάνοντας τον Ιούλιο του 2019, δεν «ανοίγετε» ούτε ένα επιπλέον κρεβάτι εντατικής, ούτε μία νέα κλίνη ΜΕΘ, μέχρι τον Μάρτιο που έρχεται η πανδημία, ενώ μετά που έρχονται τα πάνω κάτω, σε όλο τον κόσμο, «τρέχετε» ασθμαίνοντας να καλύψετε τις ανάγκες, κάνοντας, κυρίως, εσωτερικές μετατροπές.

Νομίζετε, ότι με αυτά που ανακοινώνονται κάθε μέρα, αυξήθηκαν και οι ΜΕΘ; Μιλάμε για, μόλις πενήντα, κρεβάτια παραπάνω. Έτσι ανοίγουν μόνιμα κρεβάτια εντατικής; Εσωτερικές μετατροπές προϋπαρχουσών κλινών είναι οι περισσότερες, οι οποίες, μετά τη συνθήκη της πανδημίας και αφότου επανέλθει η τακτική λειτουργία των νοσοκομείων, προφανώς, δεν θα λειτουργούν. Δεν είναι μόνιμη επένδυση αυτή. Οι, ουσιαστικά, καινούργιες κλίνες είναι οι πενήντα στο «Σωτηρία» και σε κάποιες άλλες περιπτώσεις, που με ιδιωτικές δωρεές, ιδιαίτερα, του Ιδρύματος «Σταύρος Νιάρχος», θα προχωρήσει αυτό.

Άρα, λοιπόν, οι συγκρίσεις, δεν σας ευνοούν. Θεωρώ, ότι είναι και προκλητικό, η Ν.Δ., ένα Κόμμα που είχε πάντα δυσανεξία, απέναντι στο δημόσιο σύστημα υγείας, να προσπαθεί, σε αυτή τη φάση, να μας κάνει κριτική από τα αριστερά, από τη σκοπιά της δημόσιας περίθαλψης. Μέχρι πρότινος, η κριτική ήταν από αυτό που ήσασταν πάντα, από τη συντηρητική, τη δεξιά, τη νεοφιλελεύθερη αντίληψη, δηλαδή, ότι είμαστε κρατιστές, ότι μιλάμε μόνο για το δημόσιο σύστημα, ότι το μόνο που μας νοιάζει είναι να κάνουμε κομματικό «στρατό», διορίζοντας γιατρούς και νοσηλευτές. Ευτυχώς, που «θωρακίσαμε» το σύστημα υγείας με αυτή την παρέμβαση. Ευτυχώς, που είχαμε καλύψει τους ανασφάλιστους. Ευτυχώς, που ήταν όρθιο το δημόσιο σύστημα υγείας, μετά από μία πολυετή ταλαιπωρία μνημονίων και λιτότητας, εξαιτίας της παρέμβασής μας.

Άλλο σχέδιο, λοιπόν, έχουμε για την πολιτική υγείας και πριν από την πανδημία και εν μέσω της πανδημίας, αλλά και για την επόμενη μέρα στο σύστημα υγείας. Κι εκεί, ακριβώς, είναι η μεγάλη μας διαφορά. Η βασική μας κριτική είναι, ότι δεν έχετε βούληση για μία μόνιμου χαρακτήρα παρέμβαση στο ΕΣΥ, που θα το «θωρακίσει» πραγματικά, ενώ θα καλύψει τις νέες ανάγκες και θα το «θωρακίσει» απέναντι στις πιθανές απειλές και τις «αναζωπυρώσεις» και θα μπορέσει να καλύψει, με τη λογική της καθολικής και ισότιμης φροντίδας, όλες τις αναδυόμενες και σύγχρονες ανάγκες υγείας του ανθρώπου. Ήδη, ο Παγκόσμιος Οργανισμός Υγείας, μιλάει για τρίτο κύμα στην Ευρώπη, στις αρχές του 2021.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καταρχήν, θέλω να σας πω, ότι πρόκειται να κάνουμε μία, κατά το δυνατόν, ήρεμη συζήτηση.

Καταρχήν, πρέπει να σας πω, εντίμως, ότι στη διάρκεια αυτής της πανδημίας, όποτε ο Υπουργός Υγείας μού ζήτησε βοήθεια και χρήματα, η βασική μας στάση και η δική μου ήταν, «ό,τι χρειάζεσαι, είμαστε εδώ για να βοηθήσουμε». Στη διάρκεια αυτή, προσπαθήσαμε, με πολύ μεγάλη ταχύτητα, να στήσουμε καινούργια πράγματα, το οποίο δεν είναι καθόλου εύκολο, δηλαδή, από το μηδέν να στήσεις έναν μηχανισμό αντιμετώπισης μιας πανδημίας, που, ειλικρινώς, καμία ευρωπαϊκή χώρα δεν είχε τέτοια προετοιμασία.

Σε σχέση με την οργάνωση του συστήματος υγείας, πρέπει να ξέρετε, ότι του χρόνου, το 2021, εκτός από τις ανάγκες που θα προκύψουν και θα καλυφθούν και από το αποθεματικό, αλλά υπάρχουν και χρήματα που, ήδη, έχουμε προβλέψει, για παράδειγμα, 131 εκατομμύρια για το πρόσθετο προσωπικό, έχουμε και ένα πολύ μεγάλο «εργαλείο», που είναι το Ταμείο Ανάκαμψης, το οποίο, όταν θα παρουσιαστεί στη λεπτομέρειά του, γιατί ακόμη είμαστε στην επεξεργασία, θα δείτε, ότι θα ενισχύσει το σύστημα υγείας, όχι μόνο στην ικανότητά του να έχει υποδομές πάσης φύσεως, αλλά θα το ενισχύσει και στην αποτελεσματικότητα.

Καλώς ή κακώς, σε σχέση με τη διαχείριση της καθημερινότητας στα νοσοκομεία, την οποία παρέλαβα, ξέρετε πολύ καλά, ότι υπάρχουν σοβαρά προβλήματα. Προβλήματα που οδηγούν κάθε τόσο να γίνονται νομιμοποιήσεις δαπανών, που γίνονται μη νόμιμα, και η Βουλή, και με τη δική σας βούληση, τα νομιμοποιεί και είναι δαπάνες προηγούμενης εποχής. Έχουμε προβλήματα στα θέματα των προμηθειών, έχουμε και προβλήματα στο μέτρημα. Θα σας πω ένα στοιχείο που μου έκανε εντύπωση. Πέρσι, τέτοια εποχή, λίγο μετά τον Προϋπολογισμό, ανακάλυψα ότι κανένας δεν μέτραγε, πόσοι μετανάστες έμπαιναν στα νοσοκομεία και λάμβαναν περίθαλψη, έτσι ώστε να βάλουμε αυτά τα ποσά στα μεταναστευτικά. Ξεκίνησα από αυτή την απορία, γιατί, όταν έκανα το ερώτημα, για να βρω περισσότερους πόρους, αυτός ήταν ο σκοπός, ανακάλυψα, ότι έγραφε στο νοσοκομείο της Λέσβου, μηδέν μετανάστες. Κάποιος δεν μέτραγε. Αυτό, καλώς ή κακώς, είναι δική σας ευθύνη, που το παραλάβαμε.

Σε σχέση με τις δαπάνες υγείας και τις «ζυμώσεις», δηλαδή, τι πληρώνει το κράτος, δανείστηκα από το διαδίκτυο την εισηγητική έκθεση του Προϋπολογισμού του 2015 που αναφέρει: Υπουργείο Υγείας, Εκτέλεση 2014, Εκτίμηση: 4685. Έχουμε και ένα δεύτερο δικό σας Προϋπολογισμό του 2019, ο τελευταίος Προϋπολογισμός που καταθέτετε, ο οποίος λέει: Υπουργείο Υγείας. Εκτέλεση. Ταμειακό Σύνολο: 3849.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κεδίκογλου.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Ειδικός Εισηγητής της Νέας Δημοκρατίας):** Κυρίες και κύριοι συνάδελφοι ένας γνωστός ορισμός λέει, ότι ο Προϋπολογισμός είναι ο οδικός χάρτης της Κυβέρνησης για να διαμορφώσει το οικονομικό και κοινωνικό γίγνεσθαι στη διάρκεια του επόμενου έτους. Η πρωτοφανής ιδιομορφία, όμως, στην περίπτωση του 2021 είναι, ότι αυτός ο οδικός χάρτης πρέπει να γίνει σε αχαρτογράφητα εδάφη, όπως διαμορφώνεται το διεθνές σκηνικό, υπό τις συνθήκες της πανδημίας του κορονοϊού.

Δίνουμε έναν διμέτωπο αγώνα, έναντι δύο αντίρροπων στόχων, δύο στόχων με αντίθετες απαιτήσεις. Από τη μία, πρέπει να προστατέψουμε τη δημόσια υγεία και από την άλλη πρέπει, να στηρίξουμε και να αναζωογονήσουμε την οικονομία. Η αναζήτηση της «χρυσής» τομής δεν είναι εύκολη υπόθεση, πόσο μάλλον, όταν ο «εχθρός», η παγκόσμια επιδημία επιτίθεται, κατά κύματα.

Η, μέχρι στιγμής, πορεία της Ελλάδας, σε σύγκριση με τον διεθνή περίγυρο, έχει περιορίσει τις απώλειες σε σημαντικό βαθμό, τόσο σε υγειονομικό, όσο και σε κοινωνικό επίπεδο, αλλά δεν επιτρέπεται κανένας εφησυχασμός. Απαιτείται διαρκής εγρήγορση. Γι’ αυτό και ο Προϋπολογισμός του 2021 έχει διπλό χαρακτήρα. Είναι και πολεμικός και μεταπολεμικός, αν μου επιτρέπεται το παραλληλισμός. Πολεμικός, γιατί πρέπει να συνεχίσουμε την ενίσχυση της υγειονομικής «θωράκισης» της χώρας, αλλά και της κοινωνικής συνοχής. Είμαστε, εν μέσω του δεύτερου κύματος της πανδημίας και οι ειδικοί λένε, ότι μπορεί να υπάρξει και τρίτο κύμα στις αρχές του νέου έτους, εάν υπάρξει αδικαιολόγητη χαλάρωση. Μεταπολεμικός, γιατί πρέπει, τάχιστα, να ανορθώσουμε την οικονομία. Άλλωστε, η οικονομική ύφεση που προκάλεσε ο κορονοϊός είναι η βαθύτερη από το τέλος του Β΄ Παγκοσμίου Πολέμου, οπότε δεν είναι παράταιρος παραλληλισμός.

Ας ξεκινήσουμε από το πρώτο μέτωπο, το υγειονομικό, γιατί, πάνω απ’ όλα, είναι η ζωή. Οι δαπάνες του Υπουργείου Υγείας, πέραν των τακτικών, αυξήθηκαν, κατά 788 εκατομμύρια ευρώ το 2020, σε σχέση με το 2019, μία αύξηση περί του 20%. Σχεδόν το σύνολο της αύξησης στα 786 εκατομμύρια ευρώ οφείλεται σε δαπάνες, σχετιζόμενες με τον κορονοϊό. Επισημαίνεται, να το πούμε άλλη μία φορά, γιατί η επανάληψη είναι μήτηρ της μαθήσεως, ότι οι τακτικές δαπάνες για το Υπουργείο Υγείας είχαν, ήδη, αυξηθεί σε 4.043 εκατομμύρια ευρώ, το 2019, έναντι 3.675 εκατομμυρίων ευρώ που είχαν δαπανηθεί το 2018.

Η τελευταία Κυβέρνηση, η Κυβέρνηση Σαμαρά, το 2014, είχε δαπάνες 4 δισεκατομμύρια 750 εκατομμύρια ευρώ. Μιλάμε με νούμερα, δεν μιλάμε με ποσοστό, επί του ΑΕΠ, γιατί όπως αποδείχτηκε από τα τελευταία στοιχεία της ΕΛΣΤΑΤ, ακόμη και στο ΑΕΠ είχαν γίνει αλχημείες, επί ΣΥΡΙΖΑ, καθώς έλειπαν 10 και πλέον δισεκατομμύρια.

Για το 2021 εκτιμάται, ότι οι τακτικές δαπάνες -πλην κορονοϊού- θα αυξηθούν από τα 4 δισεκατομμύρια 43 εκατομμύρια ευρώ το 2020, σε 4 δισεκατομμύρια 126 εκατομμύρια ευρώ το 2021. Καθώς οι δαπάνες του κορονοϊού είναι έκτακτες και απρόβλεπτες, έχει προβλεφθεί, επιπλέον, σχετικό ειδικό αποθεματικό για τον κορονοϊό, ύψους τριών δισεκατομμυρίων ευρώ, από το οποίο θα κατανεμηθούν οι πιστώσεις που θα απαιτηθούν για την υγεία, παράλληλα, με τις δαπάνες για τα οικονομικά μέτρα στήριξης νοικοκυριών και επιχειρήσεων.

Σημειώνεται, επίσης, ότι για τις τακτικές δαπάνες νοσοκομείων και μονάδων πρωτοβάθμιας φροντίδας υγείας αναμένεται περαιτέρω αύξηση στα 3 δισεκατομμύρια 488 εκατομμύρια ευρώ το 2021 από 3 δισεκατομμύρια 153 εκατομμύρια το 2020.

Ως προς την κατανομή των δαπανών για τον κορονοϊό για το 2020, από τα 786 εκατομμύρια υπολογίζεται, ότι περί τα 200 εκατομμύρια έχουν διατεθεί για αμοιβές του έκτακτου και επικουρικού προσωπικού, 293 εκατομμύρια για επενδύσεις του ΕΟΠΥΥ και 293 εκατομμύρια για την προμήθεια εξοπλισμού, υγειονομικού υλικού και αντιδραστηρίων.

Παράλληλα, συνεχίζονται οι προσπάθειες για την υλοποίηση διαρθρωτικών παρεμβάσεων, με στόχο τη βελτίωση των παρεχόμενων υπηρεσιών προς τους ασφαλισμένους και τους ανασφάλιστους πολίτες.

Οι μεταρρυθμιστικές δράσεις που βρίσκονται, ήδη, σε εξέλιξη αφορούν, κυρίως, την αποδοτικότερη παρακολούθηση και διαχείριση αποθηκών και παρακαταθηκών, τον μετασχηματισμό του πλαισίου προμηθειών των νοσοκομείων και την ενεργειακή αναβάθμιση νοσοκομείων, καθώς και την αποδοτικότερη διαχείριση μολυσματικών αποβλήτων.

Επειδή, όμως, βαθιά μέσα μου πιστεύω στο ρητό, ότι «η κρίση πρέπει να αποδειχθεί ευκαιρία», θέλω να αναφερθώ στις προτάσεις της Επιτροπής Πισσαρίδη για τον τομέα της υγείας. Είμαι σίγουρος, επειδή αναφέρθηκε και ο Υπουργός στο Ταμείο Ανάκαμψης, ότι στο πλαίσιο του Ταμείου μπορούν να αξιοποιηθούν και αυτές οι διαπιστώσεις.

Πρώτα απ’ όλα οι «αγκυλώσεις» του Υπουργείου Υγείας και μην δαιμονοποιείτε την Επιτροπή Πισσαρίδη, ελάτε να συζητήσουμε. Οι «αγκυλώσεις» είναι, όπως διαπιστώνονται, έλλειψη αξιολόγησης της ποιότητας υγειονομικής περίθαλψης, όπως, για παράδειγμα, η θνησιμότητα, μετά την εισαγωγή σε νοσοκομείο, η υποστελέχωση και η ανορθολογική κατανομή του υγειονομικού δυναμικού, η έλλειψη οργανωμένου συστήματος πρωτοβάθμιας υγείας.

Στην επαρχία λειτουργούν σε ορισμένες περιπτώσεις κέντρα υγείας και τοπικές μονάδες υγείας που δεν συνεργάζονται μεταξύ τους. Στις πόλεις λειτουργούν πολλά ιδιωτικά ιατρεία και υπηρεσίες υγείας, ενσωματωμένες σε Δήμους και άλλους Οργανισμούς. Κανένα πρότυπο λειτουργίας και κανένα πρωτόκολλο για παραπομπές σε νοσοκομεία.

Απουσιάζουν οι σύγχρονες μονάδες περίθαλψης και νοσηλείας στο σπίτι, μονάδες ημερήσιας νοσηλείας, κέντρα αποκατάστασης και μονάδες χρονίως πασχόντων. Αποτέλεσμα είναι οι έχοντες ανάγκη τέτοιων υπηρεσιών να καταλήγουν να καταλαμβάνουν άσκοπα νοσοκομειακές κλίνες.

Έχουμε περιορισμένη υιοθέτηση των νέων ψηφιακών τεχνολογιών, με μόνη φωτεινή εξαίρεση την ηλεκτρονική συνταγογράφηση, η ύπαρξη ισχυρής παραοικονομίας και άτυπων πληρωμών που αντιπροσωπεύουν το 1/4 των άμεσων ιδιωτικών πληρωμών.

Η ισχύουσα σύνθεση της φαρμακευτικής δαπάνης δεν πιέζει για εξορθολογισμό της συνταγογράφησης και ένταξη των γενοσήμων και αποθαρρύνει νέες ακριβότερες, αλλά αποτελεσματικότερες θεραπείες.

Οι προτάσεις της Επιτροπής Πισσαρίδη είναι αύξηση της διοικητικής και οικονομικής αυτονομίας των δημόσιων νοσοκομείων, ενίσχυση του συστήματος αξιολόγησης, εξορθολογισμός των δαπανών, ορθολογική κατανομή ιατρικού προσωπικού και κίνητρα για κάλυψη των θέσεων σε παραμεθόριες και δυσπρόσιτες περιοχές. Έχω το παράδειγμα από την ιδιαίτερη πατρίδα μου, όπου στη Βόρεια Εύβοια, πολύ δύσκολα, έρχονται γιατροί, προκηρύσσονται θέσεις και κηρύσσονται άγονες οι προκηρύξεις στη συνέχεια.

Επίσης, συνέργειες δημοσίου και ιδιωτικού τομέα, ανάπτυξη της πρωτοβάθμιας φροντίδας, χρηματοδότηση στην πρόληψη και στους εμβολιασμούς, ψηφιοποίηση, ηλεκτρονικός φάκελος ασθενούς, τηλεϊατρική, ηλεκτρονικές προμήθειες, εξορθολογισμός των κινήτρων στη φαρμακευτική δαπάνη, ευνοϊκή φορολογική πολιτική, στήριξη της κλινικής έρευνας και της φαρμακευτικής καινοτομίας, προώθηση της συνεργασίας πανεπιστημίων και ερευνητικών κέντρων με τη φαρμακοβιομηχανία.

Αναρωτιέμαι σε ποια απ’ όλα αυτά έχετε αντίρρηση, κυρίες και κύριοι της Αντιπολίτευσης.

Η προστασία της υγείας, της ζωής, είναι το πρώτο, το μείζον ζητούμενο. Αμέσως, όμως, ακολουθεί, η ποιότητά της, η προστασία της κοινωνικής συνοχής, η προστασία όσων υφίστανται βαρύτερα τις οικονομικές συνέπειες της υγειονομικής κρίσης. Σε αυτό το σημείο, θέλω να σταθώ, ιδιαίτερα, στο ειδικό αποθεματικό των 3 δισεκατομμυρίων ευρώ που προβλέπει ο Προϋπολογισμός, γιατί συνδέει τα δύο μέτωπα του αγώνα που δίνουμε. Γιατί συνδέει τους δύο αντίρροπους στόχους.

Το ειδικό αποθεματικό έχει προβλεφθεί για την αντιμετώπιση των συνεπειών του κορονοϊού για το 2021, των υγειονομικών, αλλά και των οικονομικών συνεπειών. Η κατανομή του, πολύ ορθώς, δεν έχει αποσαφηνιστεί, γιατί πρέπει να υπάρχει ευελιξία. Είναι, όμως, σαφές, ότι όσο καλύτερα προστατευτούμε υγειονομικώς, τόσο μεγαλύτερο μέρος του αποθεματικού, θα μπορεί να διατεθεί για την αντιμετώπιση των οικονομικών συνεπειών, για την επέκταση των μέτρων στήριξης απασχόλησης, για την ενίσχυση συγκεκριμένων κλάδων της οικονομίας, για την αύξηση του αριθμού των δικαιούχων. Προστατεύοντας την υγεία μας, προστατεύουμε και την οικονομία μας. Αυτό το μήνυμα πρέπει να περάσει.

Το 2020 καταβλήθηκε κάθε δυνατή προσπάθεια για τη διατήρηση της κοινωνικής συνοχής, για την προστασία των ευπαθών και των ευάλωτων, για να μείνει ζωντανή η οικονομία. Με σειρά μέτρων στηρίξαμε τις επιχειρήσεις με μείωση εσόδων, λόγω κορονοϊού, τους εργαζόμενους των πληττόμενων κλάδων, με ειδική μέριμνα για τους εποχικά εργαζόμενους, αλλά και τους απασχολούμενους στους κλάδους του τουρισμού, του πολιτισμού, του αθλητισμού, της ψυχαγωγίας, του επισιτισμού, τους ελεύθερους επαγγελματίες και τους αυτοαπασχολούμενους, τους άνεργους, τους αγρότες, τους ιδιοκτήτες ακινήτων, για τις μειώσεις ενοικίων που, εμμέσως, στήριξαν τους ευπαθείς ενοικιαστές, τους δανειολήπτες, τις μεταφορές, αεροπορικές, ακτοπλοϊκές και χερσαίες, καθώς και τους συγκοινωνιακούς φορείς.

Συνολικά, πραγματοποιήθηκαν 62 παρεμβάσεις, μαζί με το ειδικό αποθεματικό. Το σύνολο είναι 31,5 δισεκατομμύρια ευρώ για το 2020 και το 2021, 24 δισεκατομμύρια για το 2020, 7,5 δισεκατομμύρια για το 2021.

Ειδικότερα, για το 2021 προβλέπονται, 816 εκατομμύρια για τη μείωση των ασφαλιστικών εισφορών κατά τρεις μονάδες. Και επειδή αναφέρθηκε η Αξιωματική Αντιπολίτευση, είναι μόνο για έναν χρόνο, γιατί το ειδικό καθεστώς εξαίρεσης για όλη την Ευρωπαϊκή Ένωση είναι διάρκειας ενός έτους. Χαίρομαι, πάντως, αν συμφωνείτε με την ανάγκη μείωσης αυτών των εισφορών κατά τρεις μονάδες. Είμαι βέβαιος, ότι με την πορεία της οικονομίας στο νέο έτος, είναι στόχος μας, είναι στο πρόγραμμά μας, να το κάνουμε πράξη για τη συνέχεια.

Επίσης, 767 εκατομμύρια για την αναστολή της εισφοράς ειδικής αλληλεγγύης στον ιδιωτικό τομέα, 322 εκατομμύρια για την κάλυψη ασφαλιστικών εισφορών από τον Κρατικό Προϋπολογισμό και την επιδότηση 200 ευρώ, ανά πρόσληψη, μακροχρόνια άνεργου για έξι μήνες, με στόχο τη δημιουργία 100.000 θέσεων εργασίας, 493 εκατομμύρια για την αποζημίωση ειδικού σκοπού και άλλα 301 εκατομμύρια για την προσαύξησή του, 800 εκατομμύρια σε μη επιστρεπτέα επιχορήγηση μικρών και πολύ μικρών επιχειρήσεων, μέσω των ΟΤΑ, 78 εκατομμύρια για την παράταση του τακτικού τμήματος επιδότησης ανέργων, 280 εκατομμύρια για το Πρόγραμμα «Γέφυρα» για δανειολήπτες. Συνυπολογίστε και τα 131 εκατομμύρια για τις προσλήψεις έκτακτου υγειονομικού προσωπικού, τα 3 δισεκατομμύρια του ειδικού αποθεματικού, που θα χρησιμοποιηθεί, κατά το δοκούν, αλλά σίγουρα μέσα στο πρώτο εξάμηνο του 2021. Και είναι μία πολύ γενναία προσπάθεια. Έχουμε καταβάλει, κάθε δυνατή προσπάθεια, γιατί, κυρίες και κύριοι συνάδελφοι, είναι ένας «πόλεμος» και ρίχνουμε όλες μας τις δυνάμεις.

Σε σχέση με το ΑΕΠ, η Ελλάδα έχει από τα μεγαλύτερα ποσοστά στην Ευρωπαϊκή Ένωση για την αντιμετώπιση του κορονοϊού, με θετικά αποτελέσματα και σε κοινωνικό επίπεδο, συγκρατώντας την ανεργία και προστατεύοντας τις μικρές και τις μεσαίες επιχειρήσεις.

Παράλληλα, φροντίζουμε, ιδιαίτερα, τις πλέον ευπαθείς ομάδες, με κύριο φορέα τον ΟΠΕΚΑ, συνεχίζοντας την καταβολή προνοιακών παροχών και οικονομικών ενισχύσεων, που έχουν νομοθετηθεί και υλοποιούνται, όπως η παροχή σε ανασφάλιστους υπερήλικες και απόδοση σε αυτούς, επιδόματος κοινωνικής αλληλεγγύης, το επίδομα παιδιού, το ελάχιστο εγγυημένο εισόδημα, η χορήγηση επιδόματος 2.000 ευρώ για κάθε νεογέννητο, η επιδότηση στέγασης, οι προνοιακές παροχές σε χρήμα, σε άτομα με αναπηρία.

Ειδικά για τα άτομα με αναπηρία, η βελτίωση της ποιότητας ζωής τους, η ενίσχυση της αυτόνομης διαβίωσής τους και η εξάλειψη των εμποδίων στην ισότιμη κοινωνική συνοχή τους, είναι από τις βασικές προτεραιότητές μας στον τομέα της πρόνοιας και κοινωνικής αλληλεγγύης, μαζί με την καταπολέμηση της φτώχειας και του κοινωνικού αποκλεισμού και την προώθηση σύγχρονων και αποτελεσματικών πολιτικών στήριξης της οικογένειας.

Καθοριστικός είναι ο ρόλος των οργανισμών κοινωνικής ασφάλισης, που εξυγιαίνονται, εξορθολογίζονται και εκσυγχρονίζονται με τις μεταρρυθμιστικές πρωτοβουλίες της Κυβέρνησης. Το ισοζύγιο των οργανισμών αυτών, δηλαδή, των ασφαλιστικών ταμείων του ΟΑΕΔ, του ΕΟΠΥΥ, του ΟΠΕΚΑ και του ΝΑΤ, προβλέπεται να διαμορφωθεί, κατά ESA σε πλεόνασμα ύψους 754 εκατομμυρίων ευρώ, παρουσιάζοντας βελτίωση, κατά 578 εκατομμύρια, σε σχέση με το 2020.

Σημαντικότατο βήμα ήταν η δημιουργία του e-ΕΦΚΑ και της πλατφόρμας «Άτλας», τόσο για την εφάπαξ καταβολή των αναδρομικών των συντάξεων, όσο και για την επιτάχυνση της εκκαθάρισης των εκκρεμών αιτήσεων συνταξιοδότησης. Αντίστοιχα, σημαντικός ήταν ο ρόλος του συστήματος «Εργάνη», ιδιαίτερα για την καταπολέμηση της αδήλωτης εργασίας.

Κρατάμε, λοιπόν, γερή άμυνα σε υγειονομικό και σε κοινωνικό επίπεδο. Όμως, με αφετηρία τους μαζικούς εμβολιασμούς, που αναμένονται στις αρχές του νέου έτους και των οποίων το κόστος αναλαμβάνει ο ΕΟΠΥΥ, για να περάσουμε στη μετά κορονοϊό εποχή, σχεδιάζουμε, ταυτόχρονα, την αντεπίθεση, την ανόρθωση της οικονομίας μας.

Κύριος στόχος είναι η δημιουργία πολλών και καλών θέσεων εργασίας, γιατί καλό είναι που συγκρατήσαμε την ανεργία σε συνθήκες πανδημίας, αλλά πρέπει να φτάσουμε στη δραστική μείωσή της. Κλειδί είναι η προσέλκυση επενδύσεων, γιατί πρέπει να φέρουμε νέο χρήμα στην οικονομία μας και αρωγός μας, είναι το γεγονός, ότι έχουμε, ήδη, «χτίσει» δύο γερά «θεμέλια». Το πρώτο είναι η ολοένα αυξανόμενη εμπιστοσύνη, που απολαμβάνει διεθνώς η οικονομία μας, όπως αποδεικνύει η ραγδαία πτώση των επιτοκίων δανεισμού μας, οι εκθέσεις της Κομισιόν, οι αξιολογήσεις διεθνών οίκων. Το άλλο θεμέλιο είναι, ότι έχουμε δημιουργήσει ένα ελκυστικό πλαίσιο για επενδύσεις, με τις μεταρρυθμίσεις στην αγορά εργασίας, με την απλοποίηση διαδικασιών, με την καταπολέμηση της γραφειοκρατίας. Καταλυτικός παράγοντας είναι η διαχείριση και η αξιοποίηση της περιουσίας του ελληνικού δημοσίου και οι αποκρατικοποιήσεις, όπου προχωράμε με συγκεκριμένο προγραμματισμό.

Σημαντικό μέρος της διαχείρισης των περιουσιακών στοιχείων του ελληνικού δημοσίου έχει μεταβιβαστεί στην Ελληνική Εταιρεία Συμμετοχών και Περιουσίας, στην ΕΕΣΥΠ, με σκοπό τη γενικότερη ανάπτυξή τους και επαύξηση της αξίας τους. Άμεση θυγατρική της είναι το Ταμείο Αξιοποίησης Ιδιωτικής Περιουσίας του Δημοσίου, το ΤΑΙΠΕΔ, το οποίο προωθεί την υλοποίηση των ιδιωτικοποιήσεων, με στόχο, μεταξύ άλλων, την απομείωση του δημοσίου χρέους.

Η παρακολούθηση των εσόδων από τις ανωτέρω αποκρατικοποιήσεις, πραγματοποιείται από τη Μονάδα Αποκρατικοποιήσεων Διαχείρισης Κινητών Αξιών και Επιχειρησιακού Σχεδιασμού, στις αρμοδιότητες της οποίας περιλαμβάνεται και η αποτελεσματική διαχείριση των κινητών αξιών του δημοσίου. Ήδη, η ΕΕΣΥΠ έχει δώσει απτά αποτελέσματα, έχει ολοκληρώσει την στοχοθέτηση των θυγατρικών εταιρειών, μεταξύ τους και ΔΕΚΟ, στις οποίες εισήγαγε τις αρχές της εταιρικής διακυβέρνησης, μέσω της εξειδίκευσης του στρατηγικού της σχεδίου, με τη δημιουργία τριετούς επιχειρηματικού σχεδίου, ενώ επικαιροποίησε τους στόχους όλων των ΔΕΚΟ που ανήκουν στο χαρτοφυλάκιό της.

Ενδεικτικό είναι, ότι τα κέρδη της ΕΕΣΥΠ αυξήθηκαν, εντός του 2019, το δεύτερο εξάμηνο, δηλαδή, από 13,1 εκατομμύρια ευρώ σε 57,2 εκατομμύρια ευρώ, ενώ τα ενοποιημένα κέρδη της και των εταιρειών του χαρτοφυλακίου της, για τη χρήση του 2019, έφτασαν τα 191,7 εκατομμύρια ευρώ, έναντι ζημιών το 2018, με βελτίωση των μεγεθών, σχεδόν, στο σύνολο των εταιρειών. Παράλληλα, το ΤΑΙΠΕΔ προωθεί το πρόγραμμα αποκρατικοποιήσεων. Ένα φιλόδοξο πρόγραμμα αξιοποίησης της περιουσίας του ελληνικού δημοσίου, με κύριο στόχο την προσέλκυση σημαντικών διεθνών ροών κεφαλαίου, που θα συνεισφέρουν στον οικονομικό εξορθολογισμό και την επανεκκίνηση της εθνικής οικονομίας.

Κλείνοντας ο Προϋπολογισμός του 2021 είναι ο καλύτερος οδικός χάρτης, για να κερδίσουμε τον «πόλεμο», για να βγούμε από την κρίση όλοι μαζί πιο δυνατοί.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, σε αυτό το σημείο, θα λύσουμε τη συνεδρίαση. Οι συνάδελφοι Βουλευτές θα ξεκινήσουν την αυριανή συνεδρίαση.

Ευχαριστώ πολύ για τη συνεργασία σας. Ευχαριστούμε πολύ και τον κ. Υπουργό, όχι μόνο για την παρουσία του, αλλά και για τις πολύ ουσιαστικές παρεμβάσεις που έκανε, κατά τη συζήτηση. Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Καρασμάνης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αθανάσιος Καββαδάς, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Τρύφων Αλεξιάδης, Ευτυχία Αχτσιόγλου, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Μαρία – Ελίζα Ξενογιαννακοπούλου, Αικατερίνη Παπανάτσιου, Ανδρέας Ξανθός, Νικόλαος Φίλης, Δημήτριος Τζανακόπουλος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρος, Νικόλαος Καραθανασόπουλος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 17.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**